text:
Føroyskir sangtekstir
- Sá eg bros og eydnuleik
- Sa Sa Sa Sa
- Sáa blómur og akurin blómar
- Sáa út á morgni og í middagshita
- Sáðið, tú sáar, tá morgun svann
- Saknur
- Saknur
- Saknur
- Sál mín er glað, av sonnum so glað
- Sál mín í trúnni kann síggja
- Sál mín, hví ert tú so stúrin
- Sál mín, troytt, av sorgum mødd
- Sál mín, ver still fyri Jesus
- Sál mína varðveit dag um dag
- Sál, hví vilt tú ófrelst vera
- Sál, sum eitt sinn var so eydnusom, glað
- Sál, sum ófrelst, friðleys gongur
- Sál, sum ófrelst, friðleys gongur
- Sál, tú sum ferðast her niðri
- Sálarhirðin
- Sálarknús
- Sálarsól mín, áh, Frelsari
- Sálir, tit, sum eftir frelsu stunda
- Saman mót sigrinum
- Saman við tær
- Samband undurfult, gleði fyllir meg
- Sambandsfall
- Sambandsgimpurin
- Sambandsmálaráðharrin
- Sami Jesus, sami Jesus
- Sámisoga lávlla
- Samkoman er Harrans Tempul, likam Jesu Krists hon er
- Samkynt hjúnarlag
- Samtíðarfeilur
- Samvitskufangin
- Sand in the wind
- Sandavágur, heimbygd mín
- Sanganna veingir
- Sangir fyri ítróttarmenn I
- Sangir fyri ítróttarmenn II
- Sangir í moll
- Sangur á tínum degi
- Sangur ljómar við Guðs Trónu, slíkur sum ei hoyrist her
- Sangur teirra eftirløntu
- Sangur til B36
- Sangur til frælsi
- Sangur til George
- Sangur til Sonin
- Sangur til tína jørð
- Sangur um flyting
- Sangur um lóg og landaskil
- Sangurin í tínum hjarta
- Sangurin um orð, tøl og tos
- Sankta Lucia
- Sanna ungdómsgleðin er at kenna Gud
- Sannhjartað, heilhjartað, trúføst og lýðin
- Sannleikans andi, lat sannleikans ljós títt oss skína
- Sára mín
- Sat eg mær á vári og stardi yvir sjó
- Satyagraha
- Savnist nú!
- Saxingardagur
- Sæl er mín sál nú og alla tíð
- Sæl er sálin
- Sælasta vissa, Jesus er mín
- Sælir eru fátækir í anda
- Sælur er maður
- Særdan, blindan Jesus fann meg
- Særdi syndatrælur
- Særdur fyri meg
- Sært tú á krossinum Jesus
- Screw it!
- Seg lágt yvir hav
- Segði eg Tær, Harri, hvat eg misti
- Seinasta vaktin
- Sektus og sekterius
- Selatrað 8. juni 1626
- Send honum boð, sum navnið Jesus ber
- Send Honum boð, tí Harra Jesus Krist
- Send tínar streymar av náði
- Sendið ljós
- Sera ser vísa
- Set alla gerð í Jesu navni á
- Sett er sól
- Shade of a shadow
- Shining light
- Sí nú, Sion, sært tú ei
- Sí sólin fríð
- Sí, meistarin hann kemur
- Sí, tað Guds lamb við barnaeygum blíðu
- Sí, til tín kemur kongur tín
- Sí, úr havi rísur nú morgunsól
- Síðsta vakt
- Sig Harranum takk
- Sig ikki Harrans náði nei
- Sig ikki nei Kaj
- Sig mær ta gomlu søgu
- Sig mær ta gomlu søgu, sum gleðir sál og sinn
- Sig mær ta søgu, ið eldast ei skal
- Sig mær, minnist tú teir farnu dagar
- Sig mær, um tú enn kanst droyma
- Sig nú ja
- Sig tað aftur við meg, Jesus
- Sig tað aftur við meg, Jesus
- Sig tú elskar
- Sig tú ikki av at stúra
- Sig vilt tú ei trúgva á Jesus
- Sig, hví mátti Jesus ganga
- Sig, hvør er hasin, sín kross má bera
- Sig, hvussu góður Harrin er
- Sigarettir, whiskey og villar gentir
- Sigarettir, whisky og villar gentur
- Síggið, Guðs várs Ørk, sum er sjálvur Guð
- Síggj, har er Lambið Guds – á krossins træ
- Sightseeing
- Sigling
- Siglir tú lívsins, hitt stormandi hav
- Signað og dýrt er at vita
- Signað veri blóðkeldan góð
- Signaða navn, deyðkomnum sálum tú bjargar í havn
- Signaða sól
- Signaða stað, so friðfult og ljóst
- Signaða stund, tá ið ljóða skal hátt
- Signaði morgun, dýrdligur er
- Signaði morgun, hitt æviga summar
- Signi Andi Tín og orð
- Signi andi tín og orð
- Signi Guð hvørt hjúnaband
- Signing og heiður
- Signing øll og gáva
- Signingarskúrir eg sendi
- Sigur
- Sigurshátíð sæl og blíð
- Sildavalsurin
- Silent Cue
- Silvurbrúðarvalsurin
- Silvurkannan
- Sinklars vísa
- Sirkus Tinganes
- Siti her umborð á Johannu
- Sjá teir stóru, búnu akrar
- Sjá, nú stígur sólin av havsins brú
- Sjá, tú blánar sum loftið og tú rodnar sum blóð
- Sjalusi
- Sjálvboðið kemur títt fólk
- Sjálvur eitt einki, einki
- Sjeikurin
- Sjólátna sál, sum onga bjarging sær
- Sjómaður kvøður
- Sjómanns-gentan
- Sjómansgentan
- Sjómenn
- Sjórænarar í Føroyum
- Sjóvarmoy
- Skal eg fara við tómum hondum
- Skal eg í vanda ferðast
- Skal kærleiki í royndum stá
- Skammast ei við navnið Jesus
- Skammast tú við Harran Jesus
- Skammast við Jesus
- Skarlak, skarlak, er tín synd sum skarlak
- Skava og vinn
- Skærasta tíð
- Skiftir á havinum stormur og stilli
- Skín á himni fríður, fagur
- Skín, Guddóms sól, á hugahimni mínum
- Skiparin lítli
- Skjól og styrki okkara
- Skjótt brúðgómurin kemur
- Skjótt dýrdarinnar gylti morgun rísur
- Skjótt eingin skuggi liggur
- Skjótt er ferðin endað her yvir lívsins vág
- Skjótt er lívsins skeið her runnið
- Skjótt fer tokið avstað
- Skjótt hetta hús mítt fellur her
- Skjótt hin morgun rísa skal
- Skjótt í Himli skal ein veitsla verða
- Skjótt í skýggini Hann kemur, einglarøddir hoyra vit
- Skjótt í skýggjunum vit síggja
- Skjótt kemur Dagurin hin dýri, stóri
- Skjótt kemur Harrin og heinta skal síni
- Skjótt kemur Jesus í rivnum skýggjum
- Skjótt kemur Jesus skýnum í
- Skjótt kemur Jesus, hvørt eyga Hann sær
- Skjótt nátt er av, nú fyri degi lýsir
- Skjótt renna skal burtur tær lívsæviskeiðið
- Skjótt rennur tíðarinnar skeið
- Skjótt skal Jesus koma skýggjum á
- Skjótt skal ljós av himli skyggja
- Skjótt skal stormur linna
- Skjótt slitnar silvurstrongur mín
- Skjótt so endar várt lív her á foldum
- Skjótt tímaglasið tømist
- Skjótt vár ferð at enda er her í hesi verð
- Skjótt vit endan á lívsvegnum náa
- Skora eitt og tvey
- Skrellimaðurin
- Skriftunnar Jesus kom inn í mítt hjarta
- Skuggagestir
- Skuggar leingjast, dagur líður
- Skuggar yvir Peking
- Skúlin
- Skúlin er liðugur
- Skulu ein dag har vit hittast
- Skúmbananir
- Skútan svarta
- Skvatlar, mutlar, teskar, tutlar
- Skyggir um sólbjørt skørð
- Skygni
- Skými
- Skýming
- Skýming
- Skýmingsstund
- Slá á tínum hørpustreingi
- Slatur
- Slættanes
- Slættasti sjógvur og brattastu bylgjur
- Sleeping with the lights on
- Slóttur
- Smágentan og heimalambið
- Smálombini spæla
- Smílið
- Smuglarin
- Snjójólasamba
- Snob
- Snowflakes Within
- So álvarsamt Skriftin umtalar
- So called love
- So dapur er dagurin – sólin burt fer
- So dýrdarrík er talan
- So eiggilig er gleðin tá, eg finni
- So elskar Guð oss, at hann gav
- So eym og mild er Jesu rødd
- So eym og so søt var hans kæra rødd
- So eymur hann meg søkti
- So fjart har í vøggu
- So fórt tú inn um grindina
- So fremmand tey mær tyktust
- So ganga míni ár
- So harður er streymur
- So herligt
- So klappa vit
- So koyr á mínir dreingir
- So langt eg kann minnast so havi eg hoyrt
- So lækkar lívið her í tíðarhavið
- So líður mót vári við vætu og sól
- So long er ævin uttan hann
- So lukkuligt tað barn
- So mangan eg síggi, at bylgjurnar bróta
- So mangan hesir heimsins gyltu lutir
- So mangan lesur tú um Jesu undurverk
- So mangan myrkt er mansins hjarta
- So mangan um hin fagra stað eg hoyrdi
- So mangan vit tað mega sanna
- So mangt í verð man neyðugt vera
- So mangur her á fold vil hirði verða
- So mangur spyr: Er hjálp at fá
- So milt lýsir stjørnan
- So mong aleina kenna seg
- So mong ein ætlan brestur her
- So mong eru tey, sum ov seint munnu vakna
- So nær
- So nær við Guds ríki! Áh, hvat fattast tær?
- So ofta eg droymt havi dreymar um landið
- So orki jé tó enn
- So siga vit nú hvør øðrum farvæl
- So snimma eg teg sanna Gud mín kendi
- So stillan Jesus gongur
- So stilt Guds Andi hoyrist at tala
- So strítt teir farnu dagar runnu
- So sum eg eri, komi eg
- So sum eg eri, komi eg
- So sum tú ert, ja, uttan alt
- So tak tá mínar hendur
- So tak tú mínar hendur og leið meg fram
- So troystarleyst tað er í eygum várum
- So undrandi hjartað man spyrja
- So vakrar moyggjar
- So vakrar moyggjar (parodi)
- So varliga rógv bátin
- So víða á jørð, sum sól skínur á
- So víða um lond, sum sólin hon sær
- So ymiss fellur lívsins tíð
- Sodnhúsið
- Sól til viðar gongur
- Sól um sýnu dregur
- Sól yvir havið
- Sólin er gull
- Sólin er so reyð mamma
- Sólin hevur sama lag
- Sólin hevur sæð
- Sólin hon sær
- Sólin skínur á bláan sjógv
- Sólin skínur, fleyrið smýgur gjøgnum hárið
- Sóljugentan
- Sólsettum fjøllum yvir
- Sólskin, sólskin, sólskin eigi eg
- Sólskinsvísa
- Sólsongur
- Sólstrálan
- Som den gyldne Sol fremmbryder
- Songur í myrkri ljóðar
- Songur til studentaskúlan
- Sonur Guðs í deyðan fer
- Sonur pápi tín býr ei í Tórshavn
- Sorg undan gleði, hjálp eftir neyð
- Sorgarmaður navn hans er
- Sorgarstundir renna
- Sorgblídni
- Sorgtungur ofta í syndum eg var
- Sorgtyngdur mangan mín dagur her var
- Sorrig og glæde
- Sov blítt og søtt og droym um sól
- Sov í friði, kæri skattur
- Sov mín søti skattur
- Sov nú, barn, í Harrans hond
- Sov nú, lítli mín
- Søguna sig mær um Jesus
- Søkkur enn myrkrið um heimin
- Søkkur í havið nú setandi sól
- Søt og sæl eru Harrans orð
- Søtt tað er á kvøldartíma
- Spanska Fluga
- Spælið! Spælimenn, spælið!
- Spenn trygdarbeltið
- Sperdi heimur
- Spitalskir tíggju mans í fylgi gingu
- Spor í sandi
- Sprutt Akutt
- Spurvur til jarðar fellur ei
- Spyrt tú meg um mína gleði
- Staddur á sjónum
- Standandi á torginum hin líðilanga dag
- Starin
- Start wasting my time
- Statt stinnur í freisting
- Statt stinnur í stríðnum um sannleik og rætt
- Statt upp og prísa Harranum
- Statt upp úr svøvni, tú ið svevur
- Statt upp, mín sál, á morgni fró
- Statt upp, mín sál, syng lovsong nú
- Statt upp, mín sál, tú degning sær
- Steinstólpan
- Sterk borg er Gud í lív og deyð
- Sterk var tann hond
- Sterkstolta Havn
- Sterkur tú, men veikur eg
- Stíg á gólv við føstum stevi
- Stíg fram til fólk mítt og troysta tey
- Stíg fram við treysti, ættin unga
- Stíg upp, mín sál, á Nebo hæddir
- Stíg, seggur, oman Golgata
- Stilla hørpu mína, Gud
- Stille på fjell og vidde
- Stilli
- Stillur fer Jesus ta kvølfullu leið
- Stinupól
- Stirda hjarta títt
- Stjørnurnar blaktra á hválvinum bláa
- Stór er tín trúfesti, áh, Gud
- Stór er tín trúfesti, áh, Gud, mín Faðir
- Stór gleðiboð
- Stórhvalagildið
- Stórkavin
- Stórmansliðið
- Stórmenni og kongar vit æra
- Stormur
- Stormur
- Stórur er Gud
- Støðugt til Jesus má eg mær venda
- Stríðið sannleiksstríð
- Stríðist tú við spurningar og óloyst vandamál
- Stundum var loftið skýggjut og dapurt
- Stundum, tá ið trúgv mín svíkur
- Stúran og sorg hevur her mangan dag
- Stutta lív mítt her á foldum fær enda ein dag
- Stuttligt er um jólatræ
- Stýr míni skútu í ódn og logn
- Stýr tær!
- Súkkla nú
- Sum á morgni sólin bjarta
- Sum áin mót havinum líður
- Sum aldrin fyrr
- Sum blóman fellur skjótt og følnar
- Sum blóman følnar, molnar sundur
- Sum døgg á slignar eingir
- Sum eg líti inn í heimsins framtíð
- Sum ein føgur guddómskelda
- Sum ein føgur rósulund
- Sum ein heimleysur fuglur, sum skip uttan havn
- Sum ein millión
- Sum ein roykur, í stilli man standa
- Sum ein sterkur streymur
- Sum eitt summar
- Sum eitt vrak á havsins bárum
- Sum forðingar tó reisa seg
- Sum forðum Móses skoðaði
- Sum harðveður, tá ódn ber á
- Sum havið, so stórur
- Sum hjørtur á løkirnar stundar
- Sum hjørtur hyggur tráandi
- Sum húsfólk títt, Gud
- Sum húshaldarar Guds vit liva
- Sum ígjøgnum sortar skýggja
- Sum Jesus ei nakar á jørðini var
- Sum koparormurin hin dag
- Sum kornið boygt mítt eyga sær
- Sum Kristi brúður dýrt keypt til Gud vit eru nú
- Sum Kristi samkoma á jørð, so er várt mál
- Sum mínir trúarfedrar
- Sum morgundøgg fer øll mín ævi
- Sum sáðkornið á vársins degi
- Sum skótar vit hava sett okkum mál
- Sum snarljós bjart í eystri skín
- Sum sólarljós av himni høga
- Sum sólarris á himni høga
- Sum sólja og bøur
- Sum tað er fjálgt og lýtt í nátt
- Sum tað gleðir eygað
- Sum tíðin skundar sær avstað
- Sum tíðin titar, øldir fara
- Sum tú ferðandi ert
- Sum tú mær, Jesus, sjálvur beyð
- Sum vársól rísur yvir fold
- Sum vilstur seyður fjøllum á
- Summar
- Summar hendur
- Summar í Føroyum, hvat er nú tað
- Summar vetur vár og heyst
- Summarbrosið
- Summardagur
- Summargleði
- Summarið komið
- Summarkvæði
- Summarkvøld
- Summarkvøld
- Summarleikur
- Summarmáli
- Summarminnir II
- Summarminnir VIII
- Summarmynd
- Summarnátt
- Summarnáttin
- Summarsins síðsta rósa
- Summi
- Summi fólk so fegin ganga
- Sundið
- Sunnudagin fari eg til fótbólt
- Sunnudagsskúlin
- Sunnumorgun glað so vakni eg
- Súr mjólk
- Súrligar nætur í Keypmannahavn
- Svart og hvítt
- Svarti ravnur
- Sverra ríma
- Svim
- Sweet Sweet Song
- Synd fyri okkum jú hin syndafríi varð
- Syndari, hoyr, tú, sum líður neyð
- Synddálkað og óverdig
- Syndin er goldin, stríðið er vunnið
- Syndin meg bant, tá eg gleðiboð fekk
- Syndin teg jagar
- Syndtyngda sál, tær til Jesus vend
- Syng góða syng
- Syng Harra tínum lov
- Syng lovsong og prís og ver glað
- Syng mín dalur
- Syng tunga hvør av gleði hátt
- Syng um Jesu undurfulla kærleik
- Syng um stóru frelsuna
- Syng, áh, syng ta gomlu søgu
- Syng, syng, syng, músabróðir mín
- Syngið signing, syngið frið
- Syngið við okkum, fjøll og líð
- Syngja sama lag
- Syrahøvd
- Syrgið ikki tey, sum sova
- Syrgiligt lag


c: text/html

text:
Er nøkur námsfrøðilig hugsan til landsroyndarátakið?
Hvørjar námsfrøðiligar tankar hevur Mentamálaráðið til landsroyndirnar – og hvussu verður hetta hugsað at meta um næmingaførleikarnar?
Mær dámar væl “testir” av ymsum slag. Hugsi, at fleiri við mær, hvønn einasta arbeiðsdag, testa ymsu førleikar næminganna: Teir fakligu og sosiala samspælið – bæði í morgunsangi, tíma og fríkorteri.
Hesar gerandistestir geva okkum “úrslit” her og nú. Vit fáa eitt aftursvar til løtuna. Landsroyndirnar hava alt ov seint givið okkum úrslit.
Eg skilji væl ynskið úr MMR, at tey vilja hava fingurin á pulsinum og kenna førleikan hjá næmingunum. Eg skilji eisini væl, at tey hildu “pappírs-landsroyndin” var rætta amboðið at meta førleikan. Tíanverri gav landsroyndin bert eitt úrslit, eitt ónýtiligt úrslit, tí ov long tíð gekk áðrenn lærari, næmingur og foreldur fingu metingina.
Men! Eg skilji ikki talgildu landsroyndirnar! Útspælið frá MMR var, at landsroyndirnar skuldu talgildast, fyri at fáa skjótari úrslit. Tað var ov veikt grundarlag, hugsaði eg.
Í 2014 er teldan amboð. Amboð, ið næmingurin eigur at velja til – ella at velja frá – alt eftir um teldan er natúrliga amboðið til uppgávuna, ið loysast skal.
Landsroyndin eigur ikki at verða test, at vita um næmingurin dugir at nýta teldu, ella at vita um telduskipanin hjá MMR megnar, at 350 ella 700 næmingar eru á netinum í senn. Landsroyndin í ár “skeyt seg í fótin”, tí fyrireikingarnar, útsøgnirnar og ymsu fráboðanirnar úr MMR vóru alt ov illa skipaðar og tíðarpressaðar.
Er tað so, at MMR ynskir, at landsroyndin skal nýtast við skili, hugsi eg, at betri hevði verið at skipað landsroyndir við skúlabyrjan, at lærari kennir støði næminganna og fær skipað undirvísingina hareftir.
Men eg haldi enn, at tað gevur lítla og onga meining, at næmingar í 4. og 6. flokki sita til talgilda landsroynd – við ongum hjálpiamboðum. Hvørki í støddfrøði, føroyskum ella náttúru og tøkni.
Náttúra og tøkni eigur at verða ein lærugrein, har næmingurin er uttandura, ger ymsar royndir og er í samstarvi við floksfelagar, at finna fram til “úrslit”. Somuleiðis eiga støddfrøði og føroyskt eisini at leggja upp til, at næmingar eru í samspæli og samstarvi – eisini við læraran – at arbeiða og skilja.
At MMR nú ætlaði at seta næming, einsæris, við teldu, at klikkja inn “paratvitan”, er mær so veruleikafjart, at eg loyvi mær at spyrja: “Hvørjar námsfrøðiligar tankar, hevur Mentamálaráðið til landsroyndirnar?”
Ikki veit eg, um MMR hevur orku og tíð at svara mær spurninginum. Stendur spurningurin ósvaraður leingi, verður hann umorðaður og settur aftur.

robotstxt: allowed

filter: keep


text:
ES-dómstólurin (The General Court) í Luksemborg hevur seinastu viku felt dóm í rættarsakini um dumpingtiltøkini ímóti norskum laksi. Dómurin gevur norsku alivinnuni viðhald og hevur álagt ES at gjalda sakarmálskostnaðin.
Norska Havbúnaðarfelagið, Fiskeri- og Havbruksnæringens Landsforening (FHL), umframt feløgini Lerøy og Salmar løgdu sakina ímóti ES vegna norsku alivinnuna.
“Í tíðarskeiðinum frá 1990 til 2008 var norska alivinnan leypandi undir ákæru um dumping av laksi”, sigur Trond Davidsen, stjóri í FHL. “Grundarlagið undir ákærunum var frá skotskum alarum, sum søgdu, at innflutningsprísurin á norskum laksi lág undir framleiðslukostnaðinum og tískil elvdi til skaða fyri skotsku alivinnuna”.
Norska alivinnan vónar, at punktum nú endaliga er sett fyri líknandi ákærum frá ES, og at gáttin fyri nýggjum ákærum og tiltøkum ímóti norskum alifiski, nú kann væntast at vera hægri enn fyrr.
“Rættarmálið hevur verði vent ímóti ES-ráðharraráðnum, sum í 2006 samtykti eina reglugerð um minstaprís og avgjøld á innflutning av norskum laksi til ES. Í sakarmálinum hava norðmenn kraft, at reglugerðin skuldi ógildug gerast, og at ES skuldi gjalda sakarmálskostnaðin. Frá norskari síðu hevur málið verið prinsipielt, tí minstuprísirnir vóru settir alt ov høgt og uttan fakligt grundarlag”, sigur Trond S. Paulsen, advokatur fyri norsku alivinnuna. Somuleiðis hava norðmenn ført fram, at ES-reglugerðin er í stríð við fleiri ásetingar í ES-regluverkinum um dumping. Eisini í hesum hevur ES-dómstólurin givið norðmonnum viðhald.
Parallelt við sakarmálið í ES-dómstólinum, klagaði norska stjórnin ES tiltøkini ímóti norsku alivinnuni inn fyri Internationalu handilsorganisatiónina WTO. Í januar 2008 endaði WTO sína viðgerð av málinum og kom til ta niðurstøðu, at ES hevði brotið eina røð av WTO-reglum.
Í 2008 endaði ES tiltøkini ímóti norskum laksi, men norska alivinnan hevur fyrireikað grundarlag fyri at reisa endurgjaldskrøv fyri avgjøldini fyri árini 2006 til 2008 uppá 12-14 mió. kr. Norski advokaturin metir, at dómurin seinastu viku hevur givið grundarlag fyri at føra sakarmál um endurgjald.


text:
08-11-2017
Umboðsmaðurin hevur viðgjørt eina klagu um, at Búnaðargrunnurin sýtti einum umsøkjara um fígging partsinnlit við teirri grundgeving, at talan var um eitt privatrættarligt mál. Hesum var umboðsmaðurin ikki samdur við grunnin í, tí mál um láns- ella stuðulsveitingar úr Búnaðargrunninum eru lógarreguleraðar fyrisitingarligar avgerðir. Umboðsmaðurin heitti tí á Búnaðargrunnin um at viðgera innlitsáheitanir klagarans av nýggjum og taka støði í, at klagarin hevði biðið um partsinnlit í mál, sum eru fevnd av fyrisitingarlógini.
Umboðsmaðurin hevur áður staðfest, at Búnaðargrunnurin er at meta sum ein partur av almennu fyrisitingini, og stýrið fyri Búnaðargrunnin hevur tikið hetta til eftirtektar. Hóast hetta helt umboðsmaðurin handfaringina av málunum benda á, at Búnaðargrunnurin ikki tyktist vera greiður um formligu støðu grunsins, og hvørjar reglur galda fyri virksemið hjá grunninum. Umboðsmaðurin sendi tískil eisini stýrinum fyri Búnaðargrunnin og landsstýrismanninum í fiskivinnumálum niðurstøðu sína í málinum (LUM 17/00040).


text:
Hósdagin 26. februar 2015 kl. 18 verður ársaðalfundurin hjá Felagnum fyri Lesi- og Skriviveik í hølunum hjá MBF á Íslandsvegi 10 í Havn.
Skráin verður sambært viðtøkum felagsins:
§ 7. Aðalfundurin hevur hevur hesa dagsskrá:
1. Val av fundarstjóra.
2. Val avfundarskrivara.
3. Frágreiðing frá virki felagsins í farna ári.
4. Framløga av grannskoðaðum roknskapi fyri farna roknskaparár.
5. Ásetan av limagjaldi og viðgerð av fíggjarætlan frá nevndini
6. Viðgerð av innkomnum uppskotum.
7. Val av nevndarlimum.
8. Val av grannskoðara sum skal vera skrásettur ella lóggildugur.
9. Ymiskt.
Limir, ið hava goldið limagjaldið, hava atkvøðurætt á aðalfundinum. Limagjaldið er 150 kr. árliga og kann flytast á kontu felagsins í Eik: 9181; 137.846.7.
Til ber sjálvandi at stovna fasta flyting, tá er tað so ómaksleyst 🙂


text:
Ung og prutl
Ert tú millum 15 og 24 ár, ert tú í vandamesta tíðarskeiðnum í ferðsluni, tí hesin aldursbólkur er yvirumboðaður í ferðsluvanlukkum í Føroyum eins og í flestøllum øðrum londum. Í tíðarskeiðnum 1970-2006 vóru tey 15-24 ára gomlu 18 % av samlaða fólkatalinum í Føroyum, men tey stóðu fyri 40 % av deyðsvanlukkunum í ferðsluni. Hetta kemst serliga av, at nøkur ung í hesum aldrinum:
- Koyra prutl og seinni bil.
- Koyra ólógliga, taka váðar og eru gáloysin í ferðsluni.
- Koyra uttan hjálm.
Prutlið er vandameiri enn onnur akfør í ferðsluni. Um hugt verður at, hvussu nógvar vanlukkur henda við t.d. súkklum, bilum og prutlum í mun til, hvussu nógvar kilometrar tey koyra, so eru flest ferðsluvanlukkur á prutli. Tað er meira enn 10 ferðir vandameiri at koyra á prutli enn at vera til gongu. Og tað er meira enn 100 ferðir vandameiri at koyra prutl enn at koyra bil.


text:
Kiran Jóanesarson
30.09.2017 - 19:39
Brøðurnir Jan Arve og Frode Heggøy, hava keypt norska uppskóvarskipið Kremmervík frá Olsengruppen, í Austevoll.
Skipið er keypt við øllum kvotunum, og keypsprísurin liggur um hálva milliard krónur.
Kremmervík fær nú navnið Sjøglans, ið er eyðkenda navnið hjá felagnum, sum nú hevur keypt skipið. Nýggi Sjøglans skal avloysa undanfarna Sjøglans, sum er seldur til eitt annað felag í Norra. Við skipinum vera 8 mans.
Kremmervík verður yvirtikið í desember mánaða, og við keypinum fylgja allar kvotur, sum eru 2000 tons av makreli, 2100 tons várgýtandi sild, 1000 tons av Norðsjóvar sild og 240 tons av toski. Skipið er 43 metrar langt og 12 metrar breitt og er bygt í 2011.
Samstundis sum at kvotur fylgja við keypinum av nýggja skipinum, eigur felagið gomlu kvoturnar, sum nú skulu flytast yvir á nýggja Sjøglans. Talan er um 1200 tons av makreli og 1200 tons av várgýtandi sild.


text:
Árni Gregersen, ting.fo 04.10.2017 (10:22)
Innkomuloysnin skal gerast
Framsøgukvinnan hjá Javnaðarflokkinum, Helena Dam á Neystabø segði í tinginum í dag, at í 2018 má ein endalig loysn finnast á spurninginum um innkomuvegin til Tórshavn frá Eysturoyartunnlinum.
-Tað sum er sett á fíggjarlógini fyri 2018 ger ongan veg, segði hon.
Hon vísti á, ein semja var gjørd millum landsstýrið og Tórshavnar Býráð um, hvar vegurin skal gerast, men nýggi meirlutin í býráðnum í Havn hevur forkastað avtaluna, sum var gjørd.
-Vit kunnu ikki lata eina óumhugsaða avgerð gera, at vit fáa ferðslukaos, tá ið tunnilin letur upp. So loysnin má finnast í seinasta lagi í 2018, sigur Helena Dam á Neystabø
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tilmeldingardagurin hjá B71
2018
Stórur tilmeldingardagur verður mánadagin 5. februar fyri allar leikarar felagsins í Ítróttarhøllini inni í Dal.
Vit byrja kl. 16.30 og rigga av kl. 20.00.
Tilmelding er fyri børn og ung, men eisini vaksin, ið ætla sær at spæla fótbólt við B71 í kappingarárinum 2018.
Leikaragjald
Kostnaður fyri luttøku hjá børnum og ungum í ár er sett at verða:
- 400 kr fyri 1. barnið
- 300 kr fyri 2. barnið
- 200 kr fyri 3. barnið
Fjórða tilmeldingin er ókeypis
Limagjald
Útyvir leikaratilmeldingar, so verður eisini møguleiki fyri at tekna seg sum lim í felagnum. Limagjaldið er 100 krónur um árið.
Vinn ein landsdyst!
Sum nakað nýtt verður lutakast millum allar leikarar, ið melda seg til í ár.
Vinningurin er 2 landsliðsatgongumerkir til komandi landsdyst hjá føroyska A-landsliðnum.
Motus Sport
Harafturat verður høvið at koma og heilsa uppá Meinhardt frá Motus Sport og keypa B71 klæðir og útgerð til komandi kappingarár. Harímillum nýggju B71 draktina. Eisini verða leikarar frá besta mans- og kvinnuliðnum til staðar til ein lítlan dyst í høllini, ella bert eitt fryntligt prát.
Ungdómsnevndin hjá B71 bjóðar eisini kaffi, the, sunkist og køkur til øll ið møta.
Vit gleða okkum at síggja nógv Sandoyggjafólk í øllum aldrum til tilmeldingardag. Jú fleiri melda til, jú stuttligari verður tað tá vit fara út at umboða B71.
Drívið á kvinnur og menn, gentur og dreingir, børn, ung og vaksin!
Drívið á B71!


text:
Leikarafelag Føroya verður vertur fyri stórum norðurlendskum festivali, sum verður 24. til 28. mei 2016. Vit kalla festivalin her heima stutt og greitt Dagarnir 2016 – og verður hetta størsta tiltak innan leiklist í fleiri ár. Skráin verður sera fjølbroytt og verður fyri allar málbólkar:
Gestaleikir við føroyskum og norðurlendskum framførslum.
- Skeiðir fyri leiklistafólk og almenn seminar við viðurkendum skeiðshaldarum
- Nýggj norðurlendsk leikrit verða sett á pall sum pallsettar lesingar – readings- í einum tøttum samstarvi millum dramatikarar, leikarar og leikstjórar úr øllum Norðanlondum
- Ein interaktiv sansalabyrint verður bygt í Sjónleikarhúsinum undir leiðslu av navnframum leiklistafólkum úr Teatro de Los Senditos úr Barcelona. Hetta verður eitt stórt tiltak, sum fer at seta dám á býin við nógvum luttakarum í øllum aldursbólkum.
Norðurlandahúsið, Tjóðpallurin og Sjónleikarhúsið verða karmar um tiltøkini, umframt aðrir størri og smærri pallar í býnum og ætla vit eisini at fáa tiltøk út um Havnina.
Eini 200 norðurlendsk leiklistafólk innan øll øki vitja Føroyar hesar dagar í mei. Tað verið seg leikstjórar, leikarar, framleiðarar, leikhússtjórar, dansarar, sniðgevar, tøkningar osfr.
Føroyski áskoðarin fær eitt tyssi av leikum at velja ímillum hesar dagar. Leikir, sum eru á topprofessionellum støði, og sum onkusvegna hava brotið sjógvin í sínum landi og allastaðni, har tey vitja. Føroysk leiklist verður eisini víst og promovera við leikum hjá eitt nú Tjóðpallinum og øðrum sjálvstøðugum verkætlanum við sjónleiki og dansi.
Hetta er ein einastandandi møguleiki, vit hava fingið at verða vertir fyri norðurlendskum leiklistadøgum og hóast vit eru eitt lítið felag, so vilja vit kortini taka vertskapin á okkum, tí vit halda, at tíðin er búgvin, føroysk leiklist hevur gjørt nøkur risalop seinastu árini, vit hava nógv at bjóða norðurlendsku starvsfeløgum okkara, umframt at vit fáa altjóða viðurkend leiklistafólk higar at framføra, undirvísa, menna og geva íblástur.
www.nordicperformingartsdays.fo


text:
Fólkalýðveldið Kina
Henda greinin er um Fólkalýðveldið Kina. Sí Teivan fyri at lesa greinina um Lýðveldið Kina.
Fólkalýðveldið Kina (kinesiskt: 中华人民共和国 Zhōnghuá Rénmín Gònghéguó) er eitt stórt land í Asia. Kina er tað landið í heiminum, sum hevur flestar íbúgvar (1,3 milliardir). Fimtahvørt fólk í heiminum nú á døgum býr í Kina. Hetta ovurstóra landið er næstan líka stórt sum alt Evropa og triðstørsta land í heiminum, næst Russlandi og Kanada. Høvuðsstaður er Beijing og londinum hevur mark við 15 lond: Russland, Norðurkorea, Mongolia, Kasakstan, Kirgisia, Tadsjikistan, Afghanistan, Pakistan, India, Nepal, Butan, Burma, Laos, Vjetnam og Hongkong. Í Kina eru mong mál. Høvuðsmálið er kinesiskt.
Kina skal breyðføða 20 prosent av heimsins menniskjum við sjey prosentum av heimsins landbúnaðarjørð, og ein triðingur av heimsins fólkum fáa vatn úr kinverskum áum. Skjótføra iðnaðargerðin í Kina hevur havt við sær dálking og turk, og náttúran í Kina er vorðin til eitt hermót, har granskarar, umhvørvisfólk, stjørn og tey 1,3 milliardirnar fólk berjast. Kina er í stórum vøkstri, og vøkstur er raðfestur ovarlaga, tí hevur umhvørvismálaráðið ilt við at tálma árinini av vøkstrinum.
Innihaldsyvirlit
- 1 Søga
- 2 Fólkið
- 3 Búskapur
- 4 Landafrøði
- 5 Fyrisitingarligar eindir
- 6 Politikkur
- 7 Mentan
- 8 Málið
- 9 Myndir
- 10 Sí eisini
- 11 Keldur
Søga[rætta | rætta wikitekst]
Forna siðmenningin, sum tók seg upp í Kina, helst um 2200 f.Kr., varð kallað Xia eftir Xiaættini, sum eftir gomlum søgnum hevði valdið hesa tíðina. Miðdepilin var í Guláardali, og fornfrøðingar hava fingið proógv fyri, at Xiabøndurnir nýttu steinamboð. Frá um 1700 f.Kr. búðu kongarnir í Shang-ríkinum tætt við, har Anyang nú er, og ríkiðm teir ráddu í, hevði sína stórtíð um 1500 f.Kr. Kinverjar lærdu at nýta bronsu og stoyttu heilag kør úr bronsu, útbúnað til vognarnar, sum nýliga vóru uppfunnir, og vápn. Shang-fólkið vav silkiklæði og hevði eitt háment skriftmál. Hús, sum kunnu hava verið tempul, vóru bygd av flagi, viði og múrsteini. Shang-fólkið tilbað kongsins forfedrar sum gudar. Í stórum kongsgravum vóru dýrgripir og leivdir av menniskjum og dýrum, sum vóru ofrað fyri at vera saman við kongi. Zhou-ættin tók ræði frá Shang-ættinium 1045 f.Kr.
Í 18. øld vóru fleiri fólk í Kina enn í øllum Evropa tilsamans. Tað var størsta landið í heiminum og hevur heldur ongantíð verið størri. Har búðu fleiri enn 300 milliónir (um hetta mundið búðu 24 milliónir fólk í Fraklandi). Keisarin í Kina hevði stórt vald. Hann ráddi yvir Vjetnam, Butan, Tibet, Teivan, Teilandi, Burma, Nepal, Norður- og Suðurkorea. Kinverjar hildu sína mentan vera ta bestu í heiminum, og at eingin dugdi betur at stýra enn teir. Kina var miðdepilin. "Ríkið í miðjuni".
Evropearar, sum komu til Kina, vóru ovfarnir og hugtiknir av øllum, teir sóu. Yvirstætturin í Evropa kappaðist um at fáa hendur á kinverskum silki og málaðum postalíni. Evropearar fóru eisini at drekka kinverskt te - serliga bretar. Kinverjar høvdu hinvegin heilt aðra áskoðan á evropearar. Teir vórðu nevndir "reyðir barbárar" ella "fremmandir djevlar". Niðurlendskir handilsmenn vóru uppi í teimum fyrstu í Evropa, sum komu til Kina. Teir høvdu ljóst hold, og fleiri vóru reyðhærdir. Kinverjar hildu hesar menn, við síðum hári, stórari nøs og skeggi, vera bæði grammar og ódámligar. Handilsmenn vóru annars ikki so væl dámdir í Kina. Í kinverskari pátrúgv var reyði liturin bundin at djevlum og illum andum. Ein øðrvísi luktur gongur eisini at evropearum. Hetta kemst av, at teir hava fleiri sveittakertlar. Ásiatar hildu tí, at evropearar vóru sjúkir. Fleiristaðni royndu fólk at tváa henda serliga kropslukt burtur.
Eftir at hava verið keisaraveldi í túsundtals ár, gjørdist Kina lýðveldi í 1911 og kommunistiskt ríki 1. oktobur í 1949. Tá kommunistaflokkurin tók valdið í Kina í 1949, setti flokkurin eina massiva propagandaherferð í gongd fyri at vinna fólkið fyri Mao Zedong. Meðan kommunistarnir hava rátt, hava ríkismyndugleikarnir lagt seg eftir at hava eftirlit við øllum viðurskiftum landsins, og Kina er vorðið mikið ídnaðar- og hernaðarveldi. Seinastu árini hevur landið nærkað seg marknaðarbúskapi og hevur eggjað útlendskum fyritøkum at gera íløgur í landinum.
Fólkið[rætta | rætta wikitekst]
Tveir triðingar av kinverska fólkinum búgva á bygd og eru bøndur.
Vestari partur av Kina er fjallalendi, og har búgva upp á seg fá fólk, meðan eystan fyri millum Gulu ánna og Yangtzeánna eru teir stóru býirnir, ídnaður og landbúnaður.
Fleiri enn 250 milliónir kinverjar búgva í smáum og stórum býum; mangir teirra eru ógvuliga fjølbygdir. Stórt íbúnaðartrot er, og mong húski búgva í smáum íbúðum - eitt ella tvey rúm - sum tey leiga frá fyritøkuni, har tey arbeiða. Gøturnar eru stúgvandi fullar av súkklum, og almennu flutningsakførini koyra altíð fullsett. Størsti ídnaðarbýur og handilsmiðdepil er Shanghai, 18,4 (2007) milliónir fólk búgva í býnum, sum er ein av teimum størstu í heiminum.
Av tí at mong fólk í býunum búgva í íbúðarhúsum, har einki er uttanum, er altíð nógv fólk í býarlundunum. Kinverjar verða eggjaðir at røra seg nógv, og tí ganga fólk javnan túr í lundunum at venja kroppin. Tíðliga um morgunin íðka fólk "tai chi" ella "kung-fu". Børn renna við drekum, tá ið líkindi eru til tess, og vaksin fólk spæla borðtennis, kort ella telva, ella sita bara og práta við vinir og kenningar.
Á hvørjum ári, siðst í januar ella fyrst í februar, fara kinverjar at gera seg til at halda nýggjár. Vaskað verður upp og niður, hongdar verða upp reyðar lyktir, ið skulu veita húsfólkinum eydnu, og børnini fáa nýggj klæði og leiku. Nýggjárshaldið stendur í fleiri dagar. Handlar og skrivstovur eru stongd, og fólk eru úti á gøtunum og skjóta fýrverk og hyggja at sýningum við leyvu- og drekadansi.
Kinverjar halda, at fólk gerast sjúk, tí at andstøddu máttirnir yin og yang eru ikki í javnvág. Læknar fáa javnvág í aftur kroppin við akupunkturi, sum er, at nálir verða stungnar ymsastaðini í kroppin at linna pínu. Flestu fólk, ið tørva læknahjálp, fara til náttúrulæknar, sum hava lært at nýta gomul heimaráð at grøða við.
Í Kina halda tey fimi vera ímyndin av tjóðarsálini, hóast hvør einstakur akrobatur ikki er høgt í metum ella fær góða løn. Sirkus eru um allan heim, men munur er á vesturlendskum sirkus og teimum kinversku. Í Kina snýr alt fimi seg um at bjóða kroppinum av. Kinverskir akrobatar byrja tíðliga at venja. Tað er eitt hart lív og tað verður verandi hart til pensjónina.
Kvinnurnar í Kina hava altíð verið undir trýsti, frá monnum, frá familjuni og frá arbeiðinum. Í dag hava kvinnur í Kina eitt trýst afturat, nevniliga teirra egni tørvur á at ráða yvir teirra egna lívi, fáa eina útbúgving og fáa sær eitt arbeiði og gifta seg av kærleika. Tað er ein long og trupul leið, sum fer at broyta kinverska samfelagið. Stóra fólkaflytingin av bygd í bý hevur givið betri liviumstøður, men syndrar familjurnar. Samstundis hevur tað givið kvinnunum ein nýggjan leiklut, hvørt tær reka garðin heima ella hava lønt arbeiði í býnum. Trýstið sæst eisini í sjálvmorðshagtølunum. Hvørt ár forgera 150 000 kvinnur sær.
Kina er tað landið í heiminum, har flest fólk roykja. Mett verður, at 350 milliónir fólk javnan festa sær í, og tað er ikki sum at siga tað at fáa fólkið at broyta sínar vanar. Í januar 2008 sendu heilsumyndugleikarnar eina skrivliga áheitan út til 30 000 matstovur um at seta roykibann í verk, men ikki ein tann einasta fylgdi áheitanini.
Størstu býir[rætta | rætta wikitekst]
Fólkalýðveldið Kina hevur nógvar stórbýir (yvir 1 millión íbúgvar), av hesum teljast fleiri millum 100 fólkaríkastu býir í heiminum. Talvan niðanfyri vísir 20 av størstu býunum og metta fólkatalið í milliónum fólkum.[1]:
(Øll kinesisk tekn í talvuni omanfyri eru í einfaldari kinesiskari skrift)
Búskapur[rætta | rætta wikitekst]
Kina hevur havt stóra búskaparliga framgongd seinastu árini, men kortini rýma fólk í besta aldri úr landinum sum ongantíð fyrr. Fólk í hópatali rýma úr Kina til onnur meira demokratisk lond, hóast Kina seinastu árini hevur havt risastóra búskaparliga framgongd. Bara í 2011 fluttu 87 000 kinverjar til USA [3]. Tey stúra fyri framtíðini hjá sær og børnunum í einum landi við framburði, sum ikki øll fáa lut í.
Ógvuliga nógv kol er í Kina, og flestu steinsløg eru eisini í jørðini. Eftir at kommunistarnir tóku valdið í 1949, legði stýrið stóran dent á at menna tungídnaðin og læt byggja ovurstór jarn- og stálverk og evnafrøðiverksmiðjur. Seinastu árini hevur stýrið eggjað til at menna lættan maskinídnað og nýtsluvøruídnað. Kina er nú ímillum tey lond í heiminum, sum ger mest av handilstøðum, klæðum, ravmagnslutum og ravtøkni.
Fruktabesta lendið er fyri sunnan. Høvuðsgrøðin er rís, te, bummull, frukt og grønmeti. Rísið verður sáðað í akrar, sum fyrstu tíðina standa undir vatni. Góð ár heysta kinverjar rís tvær ferðir av sama akri, men grønmeti og annað korn enn rís verður bara heystað eina ferð. Í norðara og vestara parti í landinum, har tað er turrari og berligari, dyrka teir mest korn og epli og halda neyt og seyð.
Í nýggjari tíð hevur eingin tjóð verið í nánd av Amerika við atliti til búskaparstyrki, men kommunistiska Kina kann nú meta seg ájavnt. Í fleiri ár hevur Kina havt stóran búskaparvøkstur, og altjóða gjaldoyragrunnurin IMF spáar nú, at um fimm ár hevur landið lagt USA aftur um seg. USA hevur ætlanir um at kæra Kina til WTO í 2012, tí kinverjar hava veitt ólógligan stuðul til teirra bilverksmiðjur í beinleiðis kapping við tær amerikansku [4].
Vinnulív[rætta | rætta wikitekst]
Kina hevur heimsins skjótast vaksandi búskap við 9,5 % vøkstri um árið. Í fyrstu fýra mánaðunum í 2007 var tað kinesiska handilsavlopið á tilsamans 63,3 milliardir dollarar. Kina hevur heimsins fjórðstórsta búskap við einum BNP á 2 000 milliarder USD. Álíkavæl er Kina enn eitt fátækt land, sum fram til fyri fáum árum síðan hevur móttikið stuðul frá matvøruætlanini hjá ST. Í 2009 gjørdist landið heimsins størsta útflytaratjóð. Tað árið útfluttu tey vørur fyri 1,2 billiónir dollarar. Týskland útflutti fyri 1,13 billiónir dollarar, meðan USA seldi vørur til útlandi fyri 1,06 billiónir dollarar.[5]
Umleið tríggir fjórðingar av fólkunum í Kina arbeiða framvegis innan landbúnaðin, men landið hevur stórt tal av arbeiðsleysum í bygdunum og landbúnaðurin eigur bert 13 % av BNP.
Kina er ríkt við náttúrutilfeingi, eitt nú kol, olju og jarnmálmi.
Høvuðsútflutningsvørur eru klæðir, elektroniskar vørur, olja og oljuvørur, evnafrøðilig evni og lættari ídnaðarvørur og vápn.
Kina gjørdist í 2001 limur í WTO (World Trade Organisation).
Landafrøði[rætta | rætta wikitekst]
Fyri vestan hækkar oyðimarkarkenda lendið upp í djúpar dalar og høg fjøll. Tibet, sum áður var sjálvstøðugt ríki, men sum Kina hertók í 1950, verður nevnt "tekja heimsins", tí at tað liggur so høgt. Í norðara parti í Kina á markinum móti Mongolia er turra og oydna Gobioyðimørk. Í Eysturkina og Norður- og Suðurkina er nógvur landbúnaður í áardølunum og á víða slættlendinum. Haðan kemur matur til allar milliónirnar, sum búgva í mongu býunum fram við strondini og inni í landinum.
Hengduanfjøllini har suðuri í Kina spretta úr Himaleiafjøllunum, og í hesum fjøllunum og í dølunum er ríkt dýra- og plantulív. Gjøgnum dalirnar renna eisini tríggjar tær størstu áirnar í fjareystri, og tær eru Salweenáin, Mekongáin og Yangtzeáin. Her er eitt satt paradís á jørð fyri apur, pandur, teir seinastu villu fílarnar í Kina og fyri eitt ótal av fuglasløgum.
Kinverska strondin er 14.500 kilometrar long. Longdin ger sjálvandi tað, at stórur munur er á tilveruni hjá fólkinum, sum býr við sjógvin. Nógv búgva í stórbýum, og so eru tað tey, sum búgva á smábygd við sjógvin og eru útróðarfólk. Eisini finst eitt ríkt dýralív við strendurnar, men dálkingin er eisini ein stórur trupulleiki bæði fyri fólk og fæ.
Kina eigur hjálondini Hongkong og Makao. Teivan tók loysing frá Kina í 1949, men fá lond hava viðurkent Teivan sum sjálvstøðugt ríki.
Fyrisitingarligar eindir[rætta | rætta wikitekst]
Kina er býtt sundur í 23 landslutir, 5 sjálvstýrandi regiónir og 4 kommunur. Hesar eindir eru tilsamans høvuðlandið Kina. Umframt 22 landslutir sær tann kinverska stjórnin eisini Teivan sum ein part av Kina og sær tí Teivan sum sín 23. landslut.
Harafturat koma tvey serstøk fyrisitingarlig øki Makao og Hongkong, sum hoyra undir tí kinversku fyrisitingina, men sum hava størri sjálvstýri enn hinir landslutirnir, regiónirnar og kommunurnar.
Fólkalýðveldið Kina hevur 56 viðurkent at landið hevur 56 ymisk etnisk fólkasløg.
Politikkur[rætta | rætta wikitekst]
Kina hevur seinnu árini latið mørk síni meira og meira upp fyri umheiminum, men Kina er framhaldandi eitt hart stýrt land, har nógv ræðast valdsharrarnar og ikki minst Hu Jintao. Kinesiski leiðarin hevur til dømis harðrent jarðlagt og flutt milliónir av fólkum fyri at gera pláss fyri nýbygningum, Olympisku Leikunum og øðrum, sum hevur verið sæð av umheiminum sum framgongd. Kina við Hu Jintao á odda er framhaldandi tað landið, sum avrættar nógv flest folk.
Eitt barn[rætta | rætta wikitekst]
Fólkavøksturin í Kina er 15 milliónir um árið; næstan líka nógv fólk, sum býr í Noregi, Svøríki og Danmørk. At tálma hesum stóran vøkstri settu myndugleikarnir í gildi, at maður og kona bara skuldu hava loyvi til at eiga eitt barn. Síðani í 1979 hava myndugleikarnir í Kina kravt, at foreldur bert fáa eitt barn. Hesi einkarbørn verða stundum kallað smáu keisararnir, tí at tey ofta eru ovurvard og spilt. Hesin politikkur hevur helst verið til gagns í ovfólkaðu býunum, men ikki á bygd, har mesta arbeiði í landbúnaðinum verður gjørt við hond. Barnapolitikkurin við einum barni, gevur teimum sum halda seg til lógina, fleiri fyrimunir. Tey fáa reiðan pening og betri bústaðir. Í miðal fáa kinesiskar kvinnur bert 1,4 barn, sum er væl undir markinum fyri at halda fólkatalið í landinum. Tað markið er 2,1 barn. Í Kina hevur eittbarnspolitikkurin gjørt at dreingjabørn verða vald framum gentubørn. Hetta hevur skapt ein kynsójavna í landinum. Íbúgvaratalið er 1,36 milliardir fólk í 2013. 697 milliónir eru menn, meðan 663,5 milliónir eru kvinnur. Hetta merkir at tað eru 35 milliónir fleiri menn enn kvinnur í landinum. Tað vil so siga, at tað eru líka nógvir single menn í Kina sum tað eru t.d. íbúgvar í øllum Kanada. Og teir allar flestu av teimum mugu liva sítt lív einsamallir, uttan eina konu ella kvinnuligan partnara. Ójavnin fór at gera seg galdandi fyri tíggju árum síðani, men hann hevur ongantíð verið so sjónskur sum nú.
Í Kina verða foreldur fyri mismuni á arbeiðsplássinum og fáa bøtur, um tey fáa sær meir enn eitt barn. Men 70 % av kvinnunum ynskja sær fleiri børn. Kvinnurnar í Kina er púra ósamdar við eitt-barns-politikkinum hjá stjórnini. Sambært BBC News, vísir ein spurnarkanning, at 70 % av kvinnunum ynskja sær tvey ella fleiri børn í Kina. Hóast hetta heldur stjórnin fast í førda politikkinum. Myndugleikarnir siga, at lógin, ið varð sett í gildi síðst í 70'unum, hevur forðað fleiri 100 milliónum av føðingum, sum síðani hevur gjørt íbúgvarnar ríkari.
Deyðarevsing[rætta | rætta wikitekst]
Kina er tað landið, sum avrættaði flest fólk í 2008. Sambært frágreiðingini "Death Sentences and Executions in 2008" vóru í minsta lagi 1718 fólk avrættaði í Kina, men veruliga talið kann vera hægri, tí í Kina eru deyðarevsingar loyniligar. Hetta svarar til 72 % av øllum avrættingum í 2008. Tað merkir, at tað í Kina tilsamans fóru fleiri deyðarevsingar fram í enn í restnina av heiminum tilsamans. Asia er tann heimsparturin har flestu avrættingarnar vóru framdar í 2008. Avrættingar vóru framdar í 11 londum í Asia. Hesi londini eru Afghanistan, Bangladesj, Indonesia, Japan, Norðurkorea, Maleisia, Mongolia, Pakistan, Singapor, Vjetnam og Kina.
Rúmdarferðir[rætta | rætta wikitekst]
Tann fyrsti kinesiski rúmdarmaðurin, Yang Liwei (f. 21. juni 1965), var úti í rúmdini í 2003 í rúmdarfarinum Shenzhou 5. Kinesiska rúmdarumsitingin hevur ætlanir um at seta eitt ómannað rúmdarfar á mánan í 2013, og ætlanin er so at senda eitt mannað far hagar seinni. Stutt eftir døgurðatíð 14. des. 2013 setti eitt kinverskt rúmdarfar seg á mánan, og harvið gjørdist Kina triðja tjóð eftir USA og Sovjetsamveldið at lenda á mánanum. Hetta er fyrstu ferð síðani 1976, at nakar lendir á mánanum. Talan er um eitt ómannað kanningarfar, nevnt Chang'e 3 eftir mánagudinnuni í kinverskari gudalæru. Chang'e 3 setti seg í Sinus Iridum, ella Ælabogavíkini, sum enn ikki er kannað. Har er góður sólargangur, og tað liggur væl fyri at samskifta haðani niður á jørðina, skrivar kinverska tíðindastovan Xinhua [6].
Arbeiðslegur[rætta | rætta wikitekst]
Í desember mánaði í 2013 hevur tjóðartingið í Kina formliga viðtikið eina fyriskipan, sum endar nýtsluna av arbeiðslegum sum eina revsing fyri politiskar fangar. Legurnar hava verið nýttar í meira enn fimmti ár sum ein háttur til at revsa øðrvísi hugsandi og fáa tey til at tiga [7]. Millum hesi eru kristin, sum ikki vilja vera við í statsgóðkendu trúnni. Revsingin í arbeiðslegum varð tikin í nýtslu í 1957 fyri at revsa atfinnarunum móti kommunistiska flokkinum. Men skipanin hevur eisini verið nýtt til at revsa onnur við, harímillum eisini húskirkjukristin og politikarar. Fyriskipanin er góð tíðindi fyri kristin, sum møtast í húskirkjum, og aðrar bólkar í landinum. Fólk úr hesum bólkum hava regluliga verið dømd til upp í fýra ár í arbeiðslegum uttan at hava verið fyri rætti. Fyriskipanin er ein av fleiri skipanum, sum kinesiski kommunistaflokkurin legði fram í 2013, og tær vórðu góðtiknar leygardagin 18. januar 2014 fyri nýggjár í tjóðartinginum. Ein onnur fyriskipan sama dag var, at tingið avtók "laojiao”, sum er endursiðing gjøgnum arbeiði.
Tikarar[rætta | rætta wikitekst]
At drepa tikarar er stranglig bannað og ólógligt í Kina, og tikarin er sera hóttur í fólkaríka landinum. Tað sigst, at tikararnir eru farnir frá at vera 100.000 í 1900-talinum til at vera uml. 50 í 2015.[8] Í Kina virkar Heimsnáttúrustovnurin WWF fyri, at fáa tikararnar út aftur í náttúruna. Einaferð vóru amurtikarar allastaðni í Kina. Men teir vóru so nógv veiddir, at tað bara vóru uml. 40 takarar eftir í 1940. Í 2015 eru um 400 amurtikarar, sum liva fríir úti í náttúruni.[9]
Mentan[rætta | rætta wikitekst]
Kina eigur góða, gamla mentan. Í kinverskum grøvum hava tey funnið málningar eldri enn 6.000 ár. Listaligi siðaarvurin sæst enn aftur í dansinum og í tónleikinum, og bæði filmar, opera og sjónleikur eru vældámdar listagreinir. Listafólk verða eggjað at lýsa avrik kinverska fólksins. Miðkina við býnum Beijing er miðstøð fyri eina 5.000 ára gamla mentan, sum hevur skapt ótrúlig bygningsverk.
Ymiskar filosofiskar lærur hav havt stóra ávirkan á kinverska mentan. Tríggjar av teimum elstu høvuðsgreinunum komu frá konfusianismuni, taoismuni og buddhismuni. Tað eru fleiri ymiskar trúarbólkar í Kina, og fleiri av teimum eru rættiliga samansettir. Av trúarbólkum, sum verða tvinnaðir saman við Kina kunnu nevnast Ættfaðirskultin, buddhisma, kinesisk folkatrúgv við rótum í elligomlum mytum, konfusianisman, taoisman og islam. Kinesiskar bókmentir hava eina langa og ríka søgu, tað var eisini í Kina at man fann fram til prentlistina undir Song-ríkinum. Áðrenn tað tíð vóru tær klassisku og átrúnaðarligu hondskriftirnar netupp hondskriftir - hondskrivaðar við blekkpensli. Talan var sum oftast um konfuciansk, taoistisk og buddhistisk verk. Fyri at granska hesar tekstir upprættaðu tey lærdu akademiir í hópatali. Nøkur av hesum akademiunum vóru betald av herskaradynastiunum, og tey kongaligu kundu sjálvi taka aktivt lut í kjakinum har. Av skjølum sum eru skrivaði hetta tíðarskeiði heru fleiri túsund varveitt. Kinverskir heimspekingar, rithøvundar og yrkjarar hava sum oftast verið høgt í metum í samfelagnum og spælt ein týðandi leiklut sum mentanarberar. Kinversk skrift hevur havt nógvar ymiskar variantar gjøgnum søgu Kina, og mitt í 20. øld mentist ein meira einfaldur kinverskur skriviháttur á Meginlandskina. Í Teivan og á øðrum støðum halda tey fast við ein eldri skrivimáta. Kalligrafi er ein týðandi listagrein í Kina, eins og málningalist og tónleikur. Bonsai er ein elligomul listagrein, ið eisini breiddi seg til Japan og Korea.
Kinverskur matur[rætta | rætta wikitekst]
Umframt rís er mesta tilfarið í kinverskum mati grønmeti og nudlur. Tey eta eisini nógvan turran mat, soyabønir, fisk og kjøt. Maturin kann vera sera ymiskur, alt eftir hvar í Kina tú ert. Kinverjar gera nógv burtur úr matgerð og matsiðum í teimum ymsu landslutunum. Í landslutinum Xinjiang er maturin sterkt kryddaður; fyri norðan um Beijing-leiðina eru tey gitin fyri at duga væl at steikja dunnu. Vælrúkandi fiskarættirnir í landslutinum Kanton fyri sunnan eru vorðnir heimskendir. Har verður maturin gjørdur til í djúpari steikipannu við loki, kallað wok. Í Suðurkina verður rís etið aftur við høvuðsrættunum. Í Norðurkina annaðhvørt hveitibollar ella hveitinudlar. Etið verður úr smáum skálum við pinnum. Rís, annaðhvørt kókað, guvukókað ella stekt, er høvuðskostur í mongum kinverskum rættum.
Kinverskar bókmentir[rætta | rætta wikitekst]
Kinverskar bókmentir hava eitt serstakt pláss í heimssøguni, við tí kultinum ið ognast tí skrivaða orðinum í Kina ta serstaka í teimum kinversku teknunum, sum hava sín uppruna í spádómslist, og sum er fullkomiliga ólíkt teimum fonetisku skipanunum, sum verða nýttar á flestu øðrum málum.
Verk av filosofiskum slag hava ein týðandi lut í kinverskum bókmentum, serliga undir Zhou-ríkinum, við tí "siðbundna" konfusiansku ella teimum taoistisku klassikarunum. Síðan er tað kinversk yrkingalist, ið gerst týdningarmiklari við tíðini, serstakliga undir Tang-ríkinum.
Síðan veksur prosan framm við kendum verkum sum Ferðin mót Vestri í 1500-talinum, ella familjuskaldsøgan Hong Lou Meng (红楼梦) frá 18. øld (Dreymurin um tað reyða rúmið).
Síðan vóru kinverskar bókmentir raktar av afturgongd beint eftir at Qing-ríkið fall. Tað gjørdist endin á tí klassisku mentanini. Hu Shih (f. 1891, d. 1962) og Lu Xun (f. 1881, d. 1936) gjørdist undangongumenn til nútíðar kinversku bókmentirnar.
Lakkarbeiði[rætta | rætta wikitekst]
Dømi um lakklist eru etipinnar.
Tónleikur[rætta | rætta wikitekst]
Kinesiskur tónleikur hevur eitt heilt serligt ljóð. Kinverjar hava ment ljóðføri í stórum tali, eitt nú zheng, xiao og erhu. Ljóðførið sheng fekk eina røð av líknandi ljóðførum í Vesturheiminum.
Silkiframleiðsla[rætta | rætta wikitekst]
Kina hevur ríka traditión fyri at framleiða silki.
Málið[rætta | rætta wikitekst]
Almenna málið í Kina er kinverskt ella mandarin, sum øll tosa uttan tey, sum búgva úti við strondina í Útsynningsásia. Har tosa tey kanton ella onnur kinversk mál. Í hvørjum máli eru nógv bygdarmál. Øll kinversk mál hava sama skriftmál. Borið saman við stavrað okkara, sum er 32 bókstavir, eru fleiri enn 50.000 tekn í kinverska skriftmálinum. Hvørt tekn merkir eitt orð ella eitt hugtak. Fyri einføld orð, til dømis "himmal" og "regn", er eitt tekn. Fyri samansett orð eru tvey ella fleiri tekn. "Telefon" verður skrivað við tveimum teknum - teknunum fyri "ravmagn" og sagnorðinum "tala".
Kalligrafi[rætta | rætta wikitekst]
Kalligrafi er ein serligur skriviháttur, og vøkru kinesisku skriftteknini koma best til sín rætt, tá tey eru hondkalligraferað.
Kalligrafi er høgt mett list í Kina og javnsett við málningalist, tí at skrivarin má leggja sær nær at skriva teknini røtt og vøkur.
Myndir[rætta | rætta wikitekst]
Forseti Hu Jintao og George W. Bush
Sí eisini[rætta | rætta wikitekst]
Keldur[rætta | rætta wikitekst]
- ↑ http://www.mongabay.com/igapo/China.htm (2002)
- ↑ http://www.bbc.com/news/magazine-30483762
- ↑ http://www.migrationinformation.org/USFocus/display.cfm?id=876
- ↑ http://abcnews.go.com/blogs/politics/2012/09/obama-challenges-china-at-wto-over-cars/
- ↑ Heimshandilsstovnurin: International Trade Statistics 2010, síða 13; vitjað 5. juni 2011.
- ↑ http://www.reuters.com/article/2013/12/14/us-china-moon-idUSBRE9BD06T20131214
- ↑ http://www.washingtonpost.com/world/chinas-labor-camps-close-but-human-rights-groups-say-grim-detention-conditions-linger/2013/12/06/4e84cc96-5bfc-11e3-8d24-31c016b976b2_story.html
- ↑ http://www.reuters.com/article/2010/02/08/us-china-tigers-idUSTRE6171B220100208
- ↑ https://www.worldwildlife.org/species/amur-tiger


text:
Orð: Sarepta M. I. Henry
Lag: Edvin O. Excell
Týtt: Victor Danielsen
1. Eg veit, at Faðir mín, hann sær
tann storm, ið leikar móti mær;
hann reka kann hvørt skýggj avstað
:,: og broyta myrku nátt til dag. :,:
Niðurlag:
Hann sær, hann sær
tann storm, ið leikar móti mær;
hann sær, hann sær
og hørðu ódn at tagna fær.
2. Eg veit, at Faðir mín, hann sær
hvønn sting, hvørt sár, mær givið varð;
við eymu náði síni hann
:,: mítt særda hjarta grøða kann. :,:
3. Eg veit, at Faðir mín, hann sær
hin dag, ið ferð mín enda fær;
áh, lat ta stund meg finna tá
:,: sum tann, ið heilt tær hvílir á! :,:


text:
Eysturkommuna
Eysturkommuna er kommuna í Eysturoy, ið varð til tá Leirvíkar og Gøtu kommuna løgdu saman 1. januar 2009. Í 2012 eru 2003 fólk skrásett at búgva í kommununi, og er hetta størsta fólkatalið, ið nakrantíð er skrásett í kommununi. Frá 1. januar 2009, tá Eysturkommuna varð sett á stovn, og fram til juli 2012, hevur fólkavøksturin verið 2,3 %, har sama tíðarskeið einans var 0,44 % fólkavøkstur fyri alt landið. Talan er um ein støðugan fólkavøkstur. Frá 1985 til 2012, er fólkatalið í kommununi vaksi við 13,9 %. Samanbera vit við fólkavøksturin í øllum landinum, so hevur fólkavøksturin sama tíðarskeið verið 6,7 % fyri alt landið. Frá 1. januar 2009 til 1. juli 2012 hava bert 5 kommunur havt fólkavøkstur. Tær eru Tórshavnar, Runavíkar, Sunda, Hovs og Eysturkommuna. Fólkavøksturin í Tórshavnar kommunu hetta tíðarskeiði hevur verið 1,6 %, har vøksturin í Eysturkommunu hevur verið 2,3 %.


text:
Ráðstevna um haldføris-avbjóðingina
Framløgur frá ráðstevnu hjá Búskaparráðnum mánadagin 18. mai í Norðurlandahúsinumum um haldføris-avbjóðingina í føroyska búskapinum.
Orðstýrari var Malan Johansen.
- Finanspolitisk holdbarhed
John Smith, aðalskrivari í Danska Búskaparráðnum um haldførishugtakið
- Stokastisk framrokning fólkatals fólkatalinum 2013-2052
Jón Joensen, Hagstova Føroya
- Fíggjarligt haldføri
Sverri Hansen, formaður í búskaparráðnum
- Pensjónsnýskipan – Uppskot til eina haldføra pensjónsskipan fyri Føroyar
Kári Petersen, Fíggjarmálaráðið
- Avbjóðingar í Almannaverkinum
Edvard Heen, stjóri í Almannaverkinum


text:
Microsoft Dynamics NAV Virkisráðgevi
Hjá NAV2DAY arbeiða vit miðvíst við at skapa eitt av bestu arbeiðsplássunum innan Microsoft Dynamics NAV í landinum. Vit skunda okkum ikki við at gerast tað størsta, men við at byggja ein vælriknan og vælvirkandi Microsoft Dynamics NAV partnara grundaðan á m.a. dugnalig og kundaáhugaði starvsfólk, sum brenna fyri at gera mun hvønn tann einasta dag.
Tú verður partur av einum serstakliga dugnaligum og royndum toymi, sum setur samstarvi við bæði kundar og starvsfelagar allar ovast á dagsskránna í gerandisdegnum.
Tín gerandisdagur verður hesin
At veita tænastu til verandi føroyskar og altjóða Microsoft Dynamics NAV kundar, og tú skalt eisini megna at taka grundleggjandi loysnarábyrgdina fyri teir mongu nýggju kundarnar, sum velja NAV2DAY, sum teirra framtíðar samstarvspartnara.
Vit hava brúk fyri einum ráðgeva við hollum royndum innan økini búskap, sølu, keyp, goymslu v.m. í Microsoft Dynamics NAV fíggjarstýrings loysnini.


text:
Heimssøga 1
Heimssøga 1 viðger tíðarskeiðið fram til 1814 í veraldar- og Føroya søgu. Viðgjørd verða m.a. evnini: At granska søgu, har sagt verður frá um ymsar keldur, og hvussu tær kunnu verða nýttar í kelduskrivingini. Evropear leggja heimin undir seg. Føroyar og útheimurin. Afrika og trælahandilin. Amerika. Handil og andslív í Føroyum. Suðurhavið. Kina. Dagligt yrki í Evropa í 18. øld. Franska kollveltingin. Napoleon Bonaparte. Norðurlond frá elstu tíðum til 1700. Stóra norðurlendska kríggið (1700-1720). Einaveldið í Danmørk og í Noregi. Føroysk stjórnar- og kirkjuviðurskifti.


text:
Lesarin skrivar
Tvey rugbreyð uttan smør og viðskera um mánaðin
22. Sep 2012
Meðan lønmóttakararnir fáa 220 kr./mðr. fáa tey vælbjargaðu flatskattalættar upp til kr. 8000,-/mðr., alt ímeðan tey, ið bygt hava upp landið og goldið fullan takst...
les meir
Mangt skal mann hoyra, áðrenn oyruni detta av
14. Sep 2012
Nú veit eg ikki um fólkafloksgrannskoðarin við barnakekkunum er ein við ella uttan royndarpappírum, men løgið tykist tað, tá hann skrivar og tosar um at...
les meir
Hægstirættur
23. Aug 2012
Nú var hægstirættur í Føroyum og helt rættarfund at viðgera eitt mál av prisipiellum áhuga. Hetta var fyrstu ferð at hesin høgi rættur var her....
les meir
Tøk græt eisini við turrum tárum
09. Jul 2012
Og hin elskaði Baldur varð av somu orsøk verðandi í Helheimi. Rósa og Edla hava eisini ofta grátið við turrum tárum í sambandi við vanlagnu...
les meir
Hvør er tað sum skyldar MVG?
05. Jul 2012
Ella hvørji eru tey 773, ið hava tiltuskað sær áleið 120 mill. kr., ið av røttum hoyra heima í landskassanum, og sum - og tað...
les meir
Fáa endurrindað fyri íbindingargjaldið
20. Jun 2012
Tórshavnar kommuna fer komandi dagarnar at útgjalda hálva miljón krónur til teirra, ið hava goldið ov nógv í íbindingargjaldi sambært útrokningarháttinum frá í fjør. Brøvini...
les meir
Góðan grundlógardag!
05. Jun 2012
Í dag er høvi at minnast, at Grundlógin og ríkisborgaraskapurin geva føroyingum týðandi rættindi. Farið er um middagsleitið í dag, 5. juni - Grundlógardagin -...
les meir
Jenis sum dreivaður hani
31. Mai 2012
Sum dreivaður hani á tingi, hann nærum ikki fær gingið, veit hvørki út ella inn verjur sítt skinn. Frá Móses til Káin og Kaj á...
les meir


text:
Viðmerking til Boga, varaborgarstjóra uttan ávirkan
Dan Klein --- 12.11.2012 - 11:52
Jú, víst fegnist eg, Bogi, um at meirlutin í býráðnum saman við landsmyndugleikum er komin undir land við at byggja sambýli til sinnisveik og tað var júst tað sum var ein “reyður” tráður í stuttu grein míni og eg fegnaðist eisini um at tú sum borgari eisini er glaður fyri hesa gongd.
Men tað sum fall mær og fellur mær fyri brósti, er at tú ikki vildi verða við í teimum nógvu góðu avgerðum meirlutin og tjóðveldi hava framt,- har tú fekk tín dygga stuðul seinast val og tvíhelt um tað vald tú fekk við hesum stuðli,- tí tær dámdi betri luktin í “bakarínum” á andstøðuni og nú pilkar mál burturúr, sum tú nú sigur teg hava loyst og sumtú heldur gagnar tær politiskt..
Tað er her, Bogi, at eg ikki annað kann skíra teg “ politiskt óerligan” og tað standi eg við ! Tú valdi at siga A framum E og tað tú skalt fyrihalda teg til, Bogi.
Annars eitt gott E-val.
Vinarliga
Gunnleivur Dalsgarð


text:
Býráðsfundur 26.06.2014 kl. 17.00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard.
Ikki á fundi: Kári E. Jacobsen og Karl Rasmussen.
1.
13/00827: Umsókn um stuðul til felagshús í Skálafirði.
Áhugafelag í Skálafirði søkir um fíggjarligan stuðul til keyp av einum neysti, sum skal brúka sum felagshús hjá íbúgvunum í Skálafirði. Søkt verður um stuðul til keyp av húsinum og til tilfar, meðan arbeiðið at seta húsini í stand, verður gjørt sum sjálvboðið arbeiði.
-Mentanarnevndin hevur á fundi 20 mai mælt til, at játta 150.000 í stuðli yvir tvey ár til keyp av tilfari, tá felagið hevur ogna sær bygningin.
-Fíggjarnevndin tekur undir við tilmælinum frá mentanarnevndini og mælir til, at 75.000 verða avsettar í 2015 og 75.000 í 2016, treytað av, at felagið fyrst hevur ognað sær bygningin.
-Býráðið hevur á fundi 27. mai 2014 samtykt at beina málið í Vinnu- og havnarnevndina og Byggi- og býarskipanarnevndina til viðgerðar.
-Vinnu- og havnarnevndin mælir frá at loyva ætlaðu nýtsluni av bygninginum, av tí at hetta krevur nýggja spillivatnsinstallatión, p-øki, vatnveiting o.a. Umframt, at tað ikki er í samsvar við byggisamtyktina.
-Byggi- og býarskipanarnevndin tekur undir við viðtøkuni hjá Vinnu- og havnarnevndini.
-Býráðið hevur á fundi 26/06-2014 samtykt at taka undir við tilmælinum frá Byggi- og býarskipanarnevndini og Vinnu- og havnarnevndini.
2.
14/00396: Roknskapurin fyri Eysturoyar Røktar- og Ellisheim fyri 2013.
-Sosiala nevnd mælir til at taka roknskapin hjá Eysturoyar Røktar- og Ellisheimi fyri 2013, sum Sp/f Grannskoðarastovan hevur sett upp, til eftirtektar.
-Býráðið hevur á fundi 26/06-2014 samtykt at taka roknskapin til eftirtektar.
3.
J. nr. 14/00438: Roknskapurin hjá Kongshavnar Havn fyri 2013.
-Vinnu- og havnarnevndin og fíggjarnevndin mæla til at taka roknskapin hjá Kongshavnar Havn fyri 2013, sum Sp/f Grannskoðarastovan hevur sett upp, til eftirtektar.
-Býráðið hevur á fundi 26/06-2014 samtykt at taka roknskapin til eftirtektar.
4.
J. nr. 14/00446: Endurskoðan av Fíggjarætlanini hjá Runavíkar kommunu fyri 2014.
Allar nevndir hava viðgjørt endurskoðan av fíggjarætlanini fyri 2014 og mæla til, at fremja sparingar á fíggjarætlanini fyri 3 mió. (1,7 mió. í rakstri og 1,3 mió. í íløgum).
-Fíggjarnevndin tekur undir við uppskotinum frá nevndunum og mælir til at taka undir við uppskotnu sparingunum.
-Býráðið hevur á fundi 26/06-2014 samtykt at taka undir við tilmælinum frá fíggjarnevndini.
5.
J. nr. 14/00459: Eykajáttan í sambandi við meirútreiðslur av íløgum í 2014.
Neyðugt verður við eykajáttan til liðuggerð av arbeiðum, tí neyðug játtan ikki er avsett í ár.
Talan er verkætlanirnar: Fimleikarhøll 1,5 mió., Blikagøta 1,0 mió., útfylling á Bakka 1,7 mió. og asfaltering av oljukajini 0,8 mió. Tilsamans 5,0 mió. kr., sum mælt verður til at fíggja við 3 mió. í sparingum og 2 mió. úr gjaldførinum.
-Fíggjarnevndin mælir til at samtykkja eykajáttanina áljóðandi 5,0 mió. kr. Mælt verður somuleiðis til, at fíggja eykajáttanina við sparingum og úr gjaldførinum, sum fíggjarleiðarin hevur mælt til.
-Býráðið hevur á fundi 26/06-2014 samtykt at taka undir við tilmælinum frá fíggjarnevndini.
6.
14/00432: Framtíðarætlanin við Dagstovninum Lítla Mørk.
Aftaná summarferiuna verður bara bara eitt barn í vøggustovualdri og 3 í frítíðarskúlaaldri á Dagstovninum Lítla Mørk og mælir sosiala nevnd til, at Dagstovnurin komandi skúlaár bert verður brúktur sum frítíðarskúli og niðurlagdur sum barnaansing til børn undir skúlaaldur.
-Býráðið hevur á fundi 26/06-2014 samtykt fyribils at niðurleggja vøggu-/barnagarðstilboðið meðan frítíðarskúlatilboðið heldur áfram.


text:
Navn:
Laila Mikkelsen
Stutt lýsing um Lailu:
Laila Mikkelsen er uppvaksin í Klaksvík. Útbúgvin Designteknolog fra Teko, Herning. Bachelor í retail management fra Via University, Aarhus.
Er búsitandi í Hedensted við sjeikinum Claus og soninum Ádam. Starvast til dagligt hja Eimskip A/S í Aarhus.
Les 1. part, 2. part, 3. part, 4. part
Sum lovað fáa tit eitt innlit í okkara innbjóðingar. Nú hava øll fingið innbjóðing og øll hava svara. Tí kann eg nú vísa tykkum okkara kreativitet. #DønDønDøøøøn
Søgan aftanfyri okkara innbjóðing er, sum við so nógvum øðrum, at vit ikki vilja hava tað sama sum øll onnur. Ikki fyri at fornerma nakran, men eg var eitt sindur troytt av, at tá ið eg googlaði ella sá myndir frá øðrum, so var tað næstan altíð tað sama. Eitt saman klappað pappír við blondum og eitt hør band sum heldur øllum saman – super flott, men bara slett ikke eg/vit. Tí vildi eg heldur hava okkurt sum var nakað ið man vanliga ikki sær.
Tí leitaði eg eisini leingi eftir onkrum ið var eitt sindur ørvísið, og til síðst fann eg eina mynd á Pinterest, ið gav íblástur. Síðani var leita leingi eftir hesum vælsignaðu eskjunum. Takk og lov fyri Ebay! Uml. 40 eskjur fyri 300 Dkk. Ja eg veit! 40 eskjur er í so nógv, men akkurát tá hugsaði eg; “umleið 40-50 fólk, so mugu vit hava 40 eksjir” – gevur onga meining #BimmeLim
Les víðari niðanfyri lýsingina
Og so at finna skrifttypu og at seta upp á telduni til eina skabelón. #AhDearLord tíbetur er vinmaður mín, tann sami sum segði at eg skuldi á Tinder, eisini tann ið dugir dest við akkurát sovorið. Eg fekk lokkað hann við lekkrum thaimati og góðum víni, og 1-2-3, so var hann klárur og hevði alt klárt upp á onga tíð. #VerðsinsBestiVinmaður!
Eftir var bara at keypa tilhoyr sum pappír, lím osv. Heldigvís er ein handil í Århus ið seldi alt á einum stað. Og eg fekk alt fyri umleið 350 dkk. #IkkeSåGalt
Easy peasy hugsa tit sikkurt, ha? Men so kom útklipping og samanseting. Fúli Múli eg eri glað fyri, at eg bara skal giftast einaferð!
Viðvíkjandi plánlegging og klárgering av brúdleypinum hevur hetta við innbjóðingunum hevur verið tað mest tíðarkrevjandi ið vit hava møtt á vegnum inntil víðari. #NeverEverAgain! Ooog vit eru faktisk liðug við planleggingina. #Puhaa.
Sjálvandi akkurát tá ið vit høvdu printa alt, og eg hevði klipt út í dagar (!) finna vit útav at vit mangla eina innbjóðing! Åh den panikkur ið tá kom, tí sjálvandi høvdu vit heldur ikki meir av tilfari eftir! Also útyvir eskjirnar, og sjálvandi eru vit flutt til Hedensted, so tað var ikki bara bara at keypa hatta speciella pappíri. Heldigvís funnu vit eina góða loysn, og hava fingið so nógvar positivar útmeldingar um innbjóðingina, hóast at tær komu nokkso seint út.
Vit yvirlivdu, ella rættari sagt: Claus yvirlivdi míni tantrum! Nøkur speisk orð vóru søgd, og eisini nøkur tár um at eg skuldi sita lang út á náttina fyri síðani at finna útav at man hevur klipt skeivt, líma skeivt ella sett skeivt saman. Men heldigvís yvirstaði og avleverða. Og ja! Eg eri Stolt av at siga, at EG havi sitið og gjørt okkut kreativt, sum ikki øll onnur hava #HighFiveTilMín
Deil hesa grein


text:
Javnaðarflokkurin
Javnaðarflokkurin varð stovnaður 25. september 1925. Flokkurin er ein sosialdemokratiskur flokkur á Løgtingi.
Javnaðarflokkurin átti inntil 2006 tíðindablaðið Sosialin. Blaðið varð selt til P/F Miðlafelagið, sum leiðsla og starvsfólk á blaðnum eiga. Síðani hevur P/F Miðlafelagið selt ein triðing av blaðnum til Føroya Tele.
Flokkurin broytti í 2010 navn frá Føroya Javnaðarflokkur til Javnaðarflokkurin.
Innihaldsyvirlit
Søga Føroya Javnaðarfloks[rætta | rætta wikitekst]
Føroyski Javnaðarflokkurin varð grundaður í 1925.
Í høvuðsheitum vóru tað teir somu, sum frammanundan høvdu lagt lunnar undir Socialistisk Ungdomsforbund (SUF) og Thorshavn Arbejderforening, ið tóku stig til at stovna flokkin. Tað er eisini mangt, sum bendir á, at gott samband var við danska Javnaðarflokkin, meðan fyrireikingarnar til floksstovnanina fóru fram.
25. september 1925 varð Suðurstreymoyar Javnaðarfelag stovnað á skrivstovuni hjá Havnar Arbeiðsmannafelag úti í Tinganesi. M. S. Viðstein gjørdist fyrsti formaður.
Nakrar mánaðir seinni stovnaðu fólk á Tvøroyri felagið Froðbiar Sóknar Javnaðarfelag. Petur Mohr Dam var ein av høvuðsforsprákarunum.
Í báðum førum eru tað somu fólk, sum vóru við til at stovna fakrørsluna her á landi, sum eisini gingu á odda at stovna javnaðarfeløgini.
Sum kunnugt var Petur Mohr Dam lærari á Tvøroyri. Hann hevði eisini tætt tilknýti til arbeiðarafelagið á Tvøroyri Enigheden, har hann óløntur starvaðist tað mesta av ævi síni.
Í 1926 gingu bæði javnaðarfeløgini saman um at stovna Føroya Javnaðarflokk við egnari politiskari skrá, sum í høvuðsheitum fylgdi hinum norðurlendsku javnaðarskráunum. Men henda skrá varð víðkað við 11 punktum, sum vóru um serføroysk mál. Týdningarmestu av hesum 11 punktunum vóru krøvini um nýggja og fólkaræðisliga útbúgvingarskipan, ein almennan fiskivinnubanka, umfatandi almannaverk, útstykking av almennari jørð til fæloysingar og almannager av stórhvalaveiðini.
Til løgtingsvalið 1928 stillaði Javnaðarflokkurin upp fyrstu ferð. Men til fólkatingsvalið frammanunadan stillaði M. S. Viðstein upp móti tí frammanundan trygga valevni Sambandsfloksins Andrassi Samuelsen. M.S. Viðstein gav Sambandsflokkinum veruliga kapping.
Tann 23. januar 1928 fekk Javnaðarflokkurin 671 atkvøður um alt landið t.e. 10, 6% av atkvøðunum og tvey umboð á ting nevniliga Petur Mohr Dam av Tvøroyri og M. S. Viðstein úr Tórshavn.
Fyrstu árini vóru merkt av tætta samstarvinum millum flokkin og fakfelagsrørsluna, og tað eyðkendi eisini politikk floksins á tingi. Hetta sást aftur í uppskotum um tjóðartøkur, arbeiðsloysistuðul, almannaskipanir, broyting í jarðarviðurskiftunum og uppskotum um nýggja og øðrvísi skúlaskipan. Men við tí stóru borgarligu yvirvág, sum var í tinginum, hevði flokkurin smáar møguleikar at fáa ávirkan á førda politikkin. Men harafturímóti hevði politikkur Javnaðarfloksins á tingi stóra ávirkan á vanliga fólkið, sum livdi undir verri og verri korum øll tríatiárini. Flokkurin fekk eisini stóra framgongd til valið 1936, tá tað eydnaðist at fáa 6 limir valdar, 1 úr Eysturoy, 1 úr Suðurstreymoy, 1 úr Sandoy og 3 úr Suðuroy.
Tey fyrstu árini vóru ikki uttan innanhýsis trupulleikar. Flokkurin hevði ilt við at halda lív í floksblaðnum Føroya Social-Demokrat. Hugsjónarlig ósemja fór eisini at gera um seg millum ein part við M. S. Viðstein, sum vildi halla seg til 3. Internationala, og ein annan við Petur Mohr Dam á odda, sum vildi fylgja sjónarmiðunum hjá norðurlendsku arbeiðararørsluni. Hetta innanhýsisstríð hevði við sær, at M. S. Viðstein í 1936 fór úr flokkinum og úr politikki. Hann livdi restina av lívi sínum sum typografur og skald. Síðandi leiddi Petur Mohr Dam flokkin við myndugleika og dugnaskapi til deyða sín 8. november 1968.
Javnaðarflokkurin tók virkin lut í fyrireikingunum, sum førdu til Heimastýrislógina 1948. Javnaðarflokkurin tók av fullum huga undir við Heimastýrislógini og hevur virkað undir henni síðan. Flokkurin ásannar tó, at tíðin nú er komin at loysa Heimastýrislógina av við nýggja tíðarhóskandi lóg, Sjálvstýrislógina.
Javnaðarflokkurin luttók í fyrsta landsstýrinum eftir nýggju skipani, men fór úr landsstýrinum 1950, og aftaná at hava verið andstøðuflokkur í 8 ár eydnaðist tað at fáa eitt gott val 1958. Flokkurin fekk umboð í øllum valdømum uttan Norðstreymoy - tilsamans 8 - og gjørdist størsti flokkur. Petur Mohr Dam gjørdist løgmaður í samgonguni við Sambandsflokkin og Sjálvstýrisflokkin.
Í tíðini eftir gjøgnumbrotið 1958 hevur Javnaðarflokkurin luttikið í øllum landsstýrum, uttan 1963-67, 1981-85, 1989-91 og 1996-04. Síðani valið í 2004 hevur Javnaðarflokkurin havt leiðsluna av samgonguni millum Fólkaflokkin, Sambandsflokkin og Javnaðarflokkin.
Javnaðarflokkurin er limur í Norðurlendsku Arbeiðararørslusamtakinum (SAMAK) og hevur møtirætt í Socialistisk International (SI).
SU, Sosialistiskt Ungmannafelag, varð stovnað í 1965. Tað er politiskt ungmannafelag við tilknýti til Javnaðarflokkin. SU er umboðað í leiðslu floksins á líkaføti við øll valfeløgini hjá flokkinum. SU stuðlar Javnaðarflokkin í flestu viðurskiftum, men hevur eisini havt serstøðu um serstøk politisk mál. SU er limur í FNSU, Sosialistisku Ungmannafeløgini Í Norðurlondum, og IUSY, Alheims Felagsskapurin Hjá Ungsosialistum.
Javnaðarflokkurin stovnaði blaðið Føroya Social Demokrat, sum kom út fyrstu ferð 24. mai 1927. Seinni bleiv hetta til tíðindablaðið Sosialurin, har millum blaðstjórarnar kunnu nevnast Vilhelm Johannesen og Jan Muller. Blaðið var ogn floksins heilt fram til 2006. Í hesum tíðarskeiðið gjørdist Sosialurin størsta tíðindablaðið í Føroyum. Nýtt felag myndað av blaðleiðslu, starvsfólkum og Føroya Tele yvirtóku Sosialin og reka hann í dag sum fjølmiðlafyritøkan Miðlahúsið.
Formenn[rætta | rætta wikitekst]
- 1926 M. S. Viðstein
- 1936 Petur Mohr Dam
- 1968 Einar Waag
- 1969 J. Fr. Øregaard
- 1972 Atli P. Dam
- 1993 Marita Petersen
- 1996 Jóannes Eidesgaard
- 2011 Aksel V. Johannesen
Javnaðarløgmenn[rætta | rætta wikitekst]
- Petur Mohr Dam (1958–1962, 1967–1968)
- Atli P. Dam (1970–1981, 1985–1989, 1991–1993)
- Marita Petersen (1993–1994)
- Jóannes Eidesgaard (2004–2008)
- Aksel V. Johannesen (2015-)
Umboð á Løgtingi 2015–2019[rætta | rætta wikitekst]
Niðanfyri verða nevnd tey ið vóru vald inn fyri Javnaðarflokkin, eisini løgtingslimir ið seinni gjørdist leysgangarar ella fóru í annan flokk.
keldur:
Landsstýrisfólk 2015-2019[rætta | rætta wikitekst]
Sí eisini[rætta | rætta wikitekst]
Keldur[rætta | rætta wikitekst]
Ávísingar úteftir[rætta | rætta wikitekst]
- Føroya Javnaðarflokkur
- Frantisek Staud's Photo Gallery of The Faroe Islands
- Phtography of the Faroe Islands
- Phto Gallery of the Faroe Islands
Fólkaflokkurin · Framsókn · Javnaðarflokkur · Miðflokkurin · Sambandsflokkurin · Sjálvstýrisflokkurin · Tjóðveldi


text:
nógvir pengar at spara hjá teimum, sum koyra dagliga gjøgnum tunnilin
Eysturoyartunnilin góður fyri umhvørvið
Norska fyritøkan Mattesenter hevur gjørt nakrar útrokningar, nú Eysturoyrartunnilin skjótt verður veruleiki.
Lægri útlát og færri litrar av brennievni
Tunnilin verður yvir 11 kilometrar langur, og næstan 200 metrar undir vatnskorpuni har hann er djúpast.
Soleiðis hava tey roknað tað út:
Um vit siga, at tað koyra 6.000 bilar gjøgnum tunnilin um dagin, verður roknistykkið hetta: 6000*38(spardir kilometrar)*365,24= 83.274.720 km/ár
Siga vit, at ein bilur koyrir 13,5 km/l, verða 6.168.498 litrar spardir um árið.
Túrurin úr Havn til Strendur og Runavíkar verður styttur úr 55 niður í 17 km.
Hetta merkir, at næstan 6,2 milliónir litrar av brennievni verða spard um árið, og at útlátið av CO2 lækkar við 10.992,26 tonsum um árið.
kelda: www.estunlar.fo


text:
Í samband við mentanardagarnar ið verða í Fuglafirði komandi vikuskifti, verður skipað fyri einari spennandi og forkunnugari søluframsýning. Framsýningin ber heitið Plakathúsið, og eru tað heili sjey føroyskir plakatmakarar, ið eru við á framsýningini.
Framsýningin er í hølunum hjá Norðoya Sparikassa á Muntra
Plakatmakararnir arbeiða sera ymiskt, og ger hetta, at heildin á framsýningini verður fjølbroytt og spennandi.
Framsýningin er skipað soleiðis at tey vitjandi eisini hava møguleika at keypa rammur til plakatirnar á staðnum.
Plakathúsið er ikki roynt áður, men vónandi fer tiltakið at eydnast somikið væl at tað verður ein afturvendandi táttur á mentanardøgunum.
Tey luttakandi eru: Ann-Mari Egholm, By Olafsdóttir, Fjord, Nivaniva, Rógvi Odvørson, Solart og The Petur. Myndlist selur rammur.


text:
Komandi fríggjadag, tann 15. desember klokkan 17.00, letur Rutt Mikkelsen málningaframsýning upp í Fornminnishúsinum á Skála.
Til hesa framsýningina hevur Rutt málað 26 akrylmálningar, sum flestir eru málaðir síðani í heyst. Rutt er fjølbroytt í sínum stíli, og hevur valt at lata hetta síggjast aftur í framsýningini. Hon er búsitandi í Singapor, men kortini eru hugløg og myndaevnini fyri tað mesta føroysk sum t.d. grindahvalir, seyðir, blómur og sokallaðar skroppur. Hóast Rutt hevur havt fleiri framsýningar seinastu árini, so er hetta fyrstuferð at hon hevur framsýning í síni heimbygd.
Framsýningin er opin í tríggjar dagar fram til sunnudagin 17. desember kl. 18.00.
Rutt Mikkelsen (1962) er ættað av Skála og hevur alt sítt lív verið hugtikin av tí kreativa. Í 2009 kendi hon av álvara at løriftið var hennara yndisspælipláss, og fór tá av álvara undir at mála. Í 2011 byrjaði hon eina diplomútbúgving á listaskúlanum Lotus Educational Institute Fine Art School í Dubai. Tey seinastu tvey árini hevur hon lagt sítt borgarliga starv til síðis og halgað seg til málingina. Í løtuni er hon partur av listafelagsskapi í Singapor, har hon býr. Seinasta árið hevur hon eisini havt skeið og frálæru í máling fyri lokal og útisetar búsitandi í Singapor.
Umframt framsýningar uttanlands, so hevur Rutt havt framsýningar í Føroyum. Í oktobur 2015 luttók hon á mentanarvikuni Skýming í Runavík. Tann framsýningin var ein heiðran av okkara mangan lítið virda fugli, likkuni. Í mars í 2016 hevði hon eina sera væl vitjaða framsýning í Smiðjuni í Lítluvík í Havn. Tá var evnið ein heiðran av kvinnuni. Og á framsýning á ólavsøku í ár var tað ternan, sum varð heiðrað. Á komandi framsýning á Skála er fokus breiðari við ymiskum føroyskum motivum og í ymiskum stílum.
Framsýningin er opin soleiðis:
Fríggjadag kl 17.00 – 20.00
Leygardag 15.00 – 18.00
Sunnudag 15.00 – 18.00
Meira kann lesast um Rutt og hennara málningar á www.ruttart.com


text:
Eitt framkomið land?
Politikkur14-01-2018 - 15:21 - Jóanis Nielsen
Nú verkfallið er av, liggja mær orð á hjartanum, sum eg noyðist at deila við fólkið í hesum landi.Havi havt høvið at vera við allan vegin ígjøgnum prosessina, og havi tí havt høvið at eygleitt støðuna og havt støðuna tætt innat mær sjálvum fyri fyrstu ferð.
Niðurstøða mín er, at vit í hesum landinum ikki eru í námindi at kunna kallað okkum eitt framkomið land.
Hvønn verjur samfelagið?
Eitt verkfall gongur altíð útyvir onkran og okkurt. Tað er púra náttúrligt.
Fakfelagið hevur tey verkfalsvápn, sum samfelagið vil loyva teimum at hava. Og fakfelagið brúkar hesi vápn eftir sínum egna høvdi.
Farna verkfallið prógvar enn einaferð, at vápnið sum brúkt verður, rakar tey veikastu í samfelagnum, og at man ikki smæðist við at brúka hetta vápnið í sjálvsøkn, fyri at fáa nakrar krónur afturat.
Vit eiga at spyrja okkum sjálvi, um tað veruliga eigur at verða soleiðis, at tey veikastu í hesum samfelagnum absolut onga verju skulu hava í verkfalsstøðu?
Er tað í lagi, at ein sum hevur brúk fyri hjálp frá starvsfólki at passa andingartól sítt alt samdøgrið, skal ivast í um hann fær tað hjálp hann hevur brúk fyri til at anda, bara tí at verkfall er?
Er tað í lagi, at óhjálpin liggja heima í sínum egna skarni, bara tí verkfall er?
Er tað í lagi at ótti, ivi og óstabilitetur skal verða avleiðingin fyri okkara veikastu borgarar, bara tí verkfall er?
Er tað í lagi, at alilaksurin ið svimur í ringunum á sjónum hevur betri verkfalsverju enn veikastu borgararnir í landi okkara?
Samhugi?
Orðið samhugi hevur fingið annan týdning seinastu dagarnar, enn orðið hevur havt frammanundan.
Samhugi er ikki longur ósjálvsøkin.
Samhugi er nú nakað man vísur, fyri at at fáa minst líka nógv burturúr sjálvur, sum tann man vísur samhuga fyri.
Hóast hetta, trúgvi eg meira uppá tann ósjálvsøkna samhugan, og hóast eg ikki fari í verkfall, so fari eg at lýsa mín samhuga við teimum borgarum okkara, sum kalt og kyniskt eru offur fyri eini ótíðarhóskandi verkfalsskipan, og einum stýri í hesum landi, sum politiskt ikki megnar at gera manngarð um tey veikastu í landinum, tá tey eru fyri verkfalságangi.
Skipanin má broytast.
Skipanin har fakfelagið sjálvt tekur støðu til umbønir um verkfalsundantøk, má broytast.
Tað kann ikki verða rætt, at skal verða upp til stríðandi verkfalspartar at avgera, um onkur hevur tørv á hjálp til andingartól, hjálp til stuðul, hjálp til fylgjara á sjúkrahús o.a.
Púra greitt gekk fram undir samráðingunum millum partarnar, at fakfelagið ikki varð áhugað í at seta óhefta metingarnevnd at taka støðu til undantøkini, tí at fakfelagið vildi hava møguleikan at trýsta mótpartin í verkfalsstøðuni.
Man kann skilja fakfelagið um man blint hyggur við fakfelagseygum, men eg skilji tó ikki samfelagið, at samfelagið og politiska skipanin góðtekur hesa støðu, har ósekir, veikir samfelagsborgarar gerast miðdepil í eini verkfalsstøðu.
Í mínum hugaheimi eru vit í einum etiskum dilemma.
Tí heiti eg á nýstovnaða Etiska Ráðið, um at umhugsa at taka hendan problematikkin upp til viðgerðar.
Somuleiðis má politiska skipanin umhugsa, um tíðin ikki er komin at hevja mannarættindini hjá hesum veikastu samfelagsborgarum okkara uppum stríð og klandur á almenna arbeiðsmarknaðinum.
So leingi sum verandi skipan er galdandi, verður hon brúkt í stríðnum um mammon. Er tað í lagi?
Í dag eru vit ikki í nærheit av at kunna kalla okkum eitt framkomin samfelag, tí vit eiga at meta samfelagið eftir, hvussu tað tekur sær av veikastu samfelagsborgarunum sínum.
Brandur Sandoy,


text:
Tjóðveldi vil eina ríka framtíð
Hvørki í Klaksvíkar býráð ella í Løgtinginum hevur Tjóðveldi nakra ætlan um at taka 15 milliónir krónur frá Klaksvíkar Kommunu fyri at brúka tær til íløgur í miðstaðarøkinum, soleiðis sum fólkafloksvalevnið Hallstein E. Jacobsen førir fram í einari serstakliga ósakligari valgrein í Norðlýsinum.
Tað er beinleiðis lygn, tað hann skrivar um hetta, og ræðumyndin, hann annars teknar, er tikin úr leysum lofti.
Hallstein E. Jacobsen letst vita, júst hvørjar ætlanir fiskimálaráðharrin hevur, og út frá greinini kann ein fáa ta fatan, at fiskivinnunýskipanin longu er leys og liðug og bara bíðar eftir at verða sett í verk.
Í fyrsta lagi, so eru uppboðssølu-modellini partur av einum tilmæli, sum fiskimálaráðharrin hevur bílagt at brúka sum grundarlag undir samráðingunum um eina fiskivinnunýskipan. Hesar samráðingar eru júst byrjaðar, og ongin kennir úrslitið. Men talan verður um at røkka einari breiðari semju, so tað er ikki so, at fiskimálaráðharrin einsamallur ætlar at diktera, hvussu okkara fiskivinna skal skrúvast saman fram eftir. Greinin hjá Hallstein E. Jacobsen gevur annars ta fatan, at Høgni Hoydal sum ein annar einaræðisráðharri fer ar seta eina uppboðssøluskipan í verk eftir egnum høvdi.
Tað hevur hann hvørki heimild til ella ætlanir um – so mikið kenni eg mannin.
Í øðrum lagi, so er ætlanin við fiskivinnunýskipanini júst tað øvugta av tí, sum Hallstein E. Jacobsen reksar upp.
Fiskivinnunýskipanin skal tryggja økta virðisøking og virksemi kring alt landið – og sanniliga eisini í Klaksvík. Soleiðis verður tað.
Hallstein E. Jacobsen ger skattaútrokningar við støði í ávikavist okkara ítøkiligu skattalóggávu og einari fullkomiliga óítøkiligari illgiting um, hvat Tjóðveldi og Javnaðarflokkurin ætla við okkara fiskivinnu. Úrslitið er sjálvsagt óbrúkiligt.
Skuldi fiskivinnunýskipanin, tá hon einaferð er liðugt, broytt upp á skattagrundarlagi í Klaksvíkar Kommunu ella aðrastaðir, so verður hædd tikin fyri hesum við øðrum átøkum. Ongin skal missa nakað av hesum, tvørturímóti.
Eg vænti avgjørt eisini, at veljararnir í Klaksvíkar Kommunu eru so mikið at sær komnir, at teir ikki lata seg ræða av illgitingum.
Um vit fáa eina fiskivinnunýskipan, sum er nøkulunda í samsvari við grundvirði Tjóðveldis, so verður úrslitið, at Klaksvíkar Kommuna fer at hava meira pening at gera íløgur við og meira pening til at taka okkum av okkara eldru og okkara børnum.
Og Tjóðveldi í Klaksvíkar býráð fer sjálvsagt sum altíð at stríðast fyri øktari vælferð, betri trivnaði og vaksandi framburði í kommununi.
Óluva Klettskarð
valevni, Tjóðveldi


text:
Orð: Jóannes Patursson
Lag: Regin Dahl
1. Jesus leið meg allan aldur
væl við tíni verndarhond,
tú tann himnakongur baldur,
før meg dygt við trygdarbond
treystliga um allan veg,
lat meg líta mest á teg,
tú mær beyðst til himmalsarva,
lat meg væl um trúnna starva.
2. Um mær ofta snýr til handa
mistreysti og onnur sorg,
um mær vilja ilskur granda,
ber tá gleðiboð í borg;
sýn mær, at tú dyggur ert,
um tú stundum gevur snert,
fyri tað at eg skal roynast,
um eg tola kann at beinast.
3. Send mær styrk, tú Harri kæri,
at for fall eg komi ei,
halt meg eftir tíni læru,
mínar gøtur tú væl greið;
gev mær mátt og megi mest,
at eg aftur kann við treyst
tað útinna, mær er lagað,
væl mítt starv til endan draga.


text:
Danny and the Veetos tiknir á bóli
Síggj video, har tónleikararnir í Danny and the Veetos fáa stórt yvirraskilsi
Bólkurin Danny and the Veetos telist millum heitastu nøvnini í føroyskum popptónleiki í løtuni. Dugnaligu og evnaríku tónleikararnir hava rættiligva vunnið fram við sanginum Sunnukvøld í mai, og nýggi sangurin All Right gongur í løtuni sigursgongd í føroyska summarinum.
Danny and the Veetos verða við á Summar Festivalinum í august. Avtalan var, at bólkurin skuldi spæla í Tjaldinum, men í hesari video ber til at síggja, hvussu tónleikararnir reagera, tá ið teir fáa at vita, at teir skulu spæla á stóra palli á Vágsbøi.


text:
Viðtøkur fyri Orðabókagrunnin
- §1
-
Orðabókagrunnurin, upprunaliga settur á stovn í 1959 eftir avtalu millum Føroya landsstýri, Chr. Matras professara og Føroya Fróðskaparfelag, er sjálvsognargrunnur, ið hevur til endamáls at veita stuðul til føroyskt orðabókastarv.
-
2. stk. Aðrar uppgávur, ið nevndin metir hava avgerandi týdning til tess at fremja endamálið, kunnu eisini fáa stuðul úr grunninum.
- §2
- Stovnsfæ grunsins er 751.456 kr. Hetta er upphædd, flutt grunninum í sambandi við, at landskassagrunnurin "Útgáva av Føroysk-Donsku orðabókini" var avtikin við løgtingslóg nr. 94 frá 6. juni 1997 um avtøku av landskassagrunnum.
-
2. stk. Inn í grunnin gongur avlopspeningur av sølu av øllum orðabókum, ið hava fingið stuðul við teirri treyt, at avlopspeningurin av søluni heilt ella lutvíst skal fara í grunnin.
-
3. stk. Grunnurin kann taka ímóti stuðuli uttaneftir. Tílíkur stuðul skal í høvuðsheitum ikki vera markaður til ávíst endamál ella ávirka yvirskipaðar orðabókaætlanir.
-
4. stk. Er peningur oman fyri stovnsfæið ikki tøkur, er nevndini loyvt at nýta stovnsfæið til stuðul.
- §3
-
Grunnurin verður stýrdur av nevnd við trimum limum, sum vera valdir fyri 4 ár í senn frá 1.1. at rokna, tó so at fyrsta valskeið gongur frá tí degi, teir tríggir limirnir eru valdir, eftir at viðtøkurnar hava fingið gildi, árið at enda og 3 ár fram. Endurval kann fara fram.
-
2. stk. Nevnd Føroya Fróðskaparfelags velur ein lim, Málráðið ein og Fróðskaparsetrið ein eftir tilmæli frá Føroyamálsdeildini. Tryggjast skal, at ein av limunum er málfrøðingur við føroyskum sum sergrein og hevur góðan kunnleika til orðabókaarbeiði. Nevndin skipar seg sjálv.
-
3. stk. Nevndin í Orðabókagrunninum ásetir vanligu mannagongdirnar hjá grunninum og ger sær starvsskipan í samsvari við ásetingarnar.
-
4. stk. Orðabókagrunnurin fær sær neyðuga skrivstovuhjálp, ið verður at løna úr grunninum.
- §4
-
Eftir umsókn í hvørjum einstøkum føri veitir Orðabókagrunnurin fíggjarligan stuðul til verkætlanir, ið lúka treytirnar í hesum viðtøkum. Stuðul úr Orðabókagrunninum kann nýtast til at gjalda heilt ella lutvíst lønir, ið standast av orðabókaarbeiði, heilt ella lutvíst arbeiðstilfar og amboð, umframt heilt ella lutvíst útgávu av føroyskum orðabókum.
-
2. stk. Nevndin í Orðabókagrunninum ger endiliga av, hvør kann fáa stuðul.
-
3. stk. Nevndin í Orðabókagrunninum hevur eftirlit við, at stuðulin verður nýttur eftir ætlan. Staðfestir nevndin, at stuðulin ikki er nýttur eftir ætlan, kann hon krevja, at hann verður afturgoldin grunninum.
- §5
-
Peningur grunsins skal standa í tryggum virðisbrøvum ella í banka ella sparikassa til hægstu rentu, tó so at peningur, ið verður at nýta eftir endamálsgreinini, verður fluttur á vanliga kontu, sohvørt tørvur er á.
- §6
-
Roknskaparárið er álmanakkaárið.
-
2. stk. Ársúrslitið verður flutt til næsta roknskaparár.
-
3. stk. Roknskapurin verður grannskoðaður av løggildum grannskoðara, sum nevndin í Orðabókagrunninum velur.
-
4. stk. Roknskapurin saman við grannskoðarafrágreiðing skal fyri 1. juli á hvørjum ári verða sendur Mentamálaráðnum til kunnungar.
-
5. stk. Fyrsta roknskaparár sambært hesum viðtøkum er 2003.
- §7
-
Til at gera broytingar í viðtøkunum krevst einmæld nevndarsamtykt. Tó kann nevndin ikki broyta endamál grunsins.
- §8
-
Broytast tíðir og umstøður, soleiðis at endamál grunsins ikki kann njóta frama, kann ein samd nevnd - í samráð við teir/tey, ið hava valt hana - taka grunnin av.
-
2. stk. Ognir grunsins skulu tá latast Fróðskaparsetri Føroya.
Viðtøkurnar eru samtyktar soleiðis broyttar á nevndarfundi dags dato.
Tórshavn, 12. desember 2013
- Sigmund Poulsen (sign.), formaður
- Anfinnur Johansen (sign.)
- Marna Jacobsen (sign.)
Seinast dagførd: 17/02-2014


text:
OSS [Ofta Settir Spurningar]
Her eru nakrir spurningar, sum oftani hava verið frammi á Altjóða Skrivstovuni. Vónandi kunnu teir eisini hjálpa tær eitt sindur ella beina teg á rætta kós, tá ið tú hugsar um at lesa uttanlands. Samstundis kunnu teir kanska vísa tær, hvørji evni og hvørji sløg av spurningum vanliga verða sett ASK, og sum tú kanska eisini kanst spyrja um.
- Hvat skal eg hugsa um, um eg ætli mær at lesa í útlandinum?
- Eru nakrir vansar við at lesa í útlandinum?
- Skal eg hava gott prógv fyri at lesa í útlandinum?
- Hvat universitet er tað besta?
- Skal eg taka roynd í fremmanda málinum?
- Eru útbúgvingarstøð, sum undirvísa á enskum í ikki ensktmæltum londum?
- Reglurnar um upptøku í útlandinum eru torførar, hvussu skilji eg tær?
- Hvønn tuition fee-status hava føroyingar í Stórabretlandi?
- Hvussu finni eg bústað í landinum har eg fari at lesa?
- Hvussu flyti eg til eitt annað Norðurland?
- Hvussu er við skatti og SU í útlandinum?
- Krevst visum, um mann skal lesa í Stóra Bretlandi?
- Hvat er ein NemKonto?
- Skal eg rinda skatt fyri parttíðararbeiði í Onglandi?
- Ber til at fáa stuðul til málskúla í samband við hægri lestur?
- Hvørji universitet eru góðkend í Stóra Bretlandi?
- Kann mann búgva í Føroyum og fáa danskt SU?
- Hvussu fær mann danskt CPR.nr. og Nem-ID, tá ið mann skal lesa uttanfyri Føroyar?
- Hvussu er við tryggingum, tá mann lesur uttanlands?


text:
Fiskivinnuroyndir hevur sum stevnu at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskaparligari og samfelagsligari burðardyggari gagnnýtslu av havtilfanginum. Í Programminum fyri 2009-2012 eru 3 raðfest øki, sum serligur dentur verður lagdur á (sí viðfest program og lýsing 2010):
1. Burðardyggur fiskiskapur
Hetta kunnu vera praktiskar royndir ella vísindarligar kanningar
2. Royndarveiða og virðisøking av fiski
Hetta kunnu vera praktiskar royndir ella vísindarligar kanningar
3. Búskaparlig og samfelagslig menning av fiskivinnuni
Hetta kunnu vera fyrisitingarligar, fíggjarligar, hagfrøðiligar, samfelagsligar ella búskaparligar kanningar ella greiningar, sum leggja afturat okkara vitan um fiskivinnuna, og harvið menna grundarlagið undir vinnuligum politiskum avgerðum
Fiskimálaráðið hevur gjørt av at játta pening til 17 nýggjar verkætlanir av játtanini til Fiskivinnuroyndir 2011. Harumframt er framhaldandi játtan latin 6 verkætlanum, sum byrjaðu í 2009 og 2010, sí fylgiskjal 1.
Tilsamans fáa 23 verkætlanir játtaðan stuðul fyri íalt 7,3334 mió. kr. harav 5,004 mió. kr. fyri 2011.
Les meira á: Kunning um FVG2011.doc
Styttingar:
BF: Burðardyggur fiskiskapur
RVF/VF: Royndarveiða og virðisøking av fiski
BSMF: Búskaparlig og samfelagslig menning av fiskivinnuni
Vgr: Vinnugranskaraverkætlan
Phd: PhD-verkætlanir.
pD: Post Doc-verkætlan (er her íroknað almennar verkætlanir)
V: Vinnuverkætlanir
H: Havstovan
A: Almenn verkætlan, sum ikki er Havstovan
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskap-arligari og samfelagsligari burðar-dyggari gagnnýtslu av havtilfanginum.


text:
Stavarin er ein f°royskur rŠttstavari til Microsoft Office-forritini, i virkar ß sama hßtt sum teir rŠttstavarar, sum fylgja vi Microsoft Office. Hann virkar vi hesum ˙tgßvum av Microsoft Office/Windows.
Hann kann eisini br˙kast saman vi °rum Microsoft-forritum sum t.d. Outlook Express og FrontPage.
Stavarin virkar bert vi Microsoft Windows - ikki vi Apple.
RŠttlesturin verur gj°rdur ß tann hßtt, at orini Ý einum teksti vera lisin eitt og eitt og samanborin vi ein oralista. Finst ori Ý listanum, verur ta hildi at vera rŠtt stava. Tilsamans eru uml. 350.000 ymisk or Ý listanum.
┴ henda hßtt finnur Stavarin tŠr villur, sum als ikki kunnu koma fyri sum or Ý f°royskum. Br˙karin mß framvegis sjßlvur rŠttlesa tekstin fyri at finna onnur sl°g av villum.


text:
9. mai 2018Nr. 74
Kunngerð um menningarkvotur av makreli, norðhavssild og svartkjafti til menningarætlanir í ávísum økjum 2018
Við heimild í § 60, stk. 4 í løgtingslóg nr. 161 frá 18. desember 2017 um fyrisiting av sjófeingi verður ásett:
Virkisøki
§ 1. Henda kunngerð ásetir nøgd, mannagongd og treytir í sambandi við viðgerð og avgerð um, eftir umsókn, at játta menningarkvotur eftir makreli, norðhavssild og svartkjafti í 2018 til vinnuligar menningarætlanir í ávísum øki ella økjum kring landið.
Menningarkvotur 2018
§ 2. Tøka nøgdin til menningarkvotur í 2018 er:
1) 41.912 tons av svartkjafti.
2) 8.749 tons av makreli.
3) 7.510 tons av norðhavssild.
Mannagongd og treytir
§ 3. Menningarkvotur, sambært § 2, kunnu eftir umsókn um vinnuligar menningarætlanir játtast til persónar og feløg, ið lúka treytirnar í § 5, stk. 1 og §§ 6, 7 og 9 í løgtingslógini.
§ 4. Menningarkvota, sambært § 2, kann játtast til vinnuligar menningarætlanir fyri 1 ár, 2 ár, 3 ár ella 4 ár. Av samlaðu nøgdini fyri hvørt fiskaslag skal í minsta lagi ¼ av tonsunum latast fyri 1 ár.
Stk. 2. Menningarkvota, ið verður játtað fyri 2, 3 ella 4 ár, verður seinnu árini lutað í sama lutfalli, prosentparti, av samlaðu føroysku kvotuni av ávísa fiskaslagnum, sum kvotan hevði fyrsta árið.
Stk. 3. Menningarætlanir, ið kvota er játtað til fyri 2, 3 ella 4 ár, skulu eftirmetast við ársbyrjan árið, ella árini, eftir, hon er játtað. Latast skal ein ávegis frágreiðing, ið lýsir, hvussu kvotan er nýtt sambært menningarætlanini og treytunum fyri játtanini.
Stk. 4. Um avgerandi treytir fyri játtanini til menningarkvotu sambært menningarætlanini ikki eru hildnar, ella um kvota als ikki er nýtt undanfarna ár, samstundis sum ongi ella lítil útlit eru fyri, at kvotan verður nýtt, kann landsstýrismaðurin nokta at endurnýggja ella lutvíst endurnýggja kvotuna.
§ 5. Fiskimálaráðið lýsir alment eftir umsóknum um menningarkvotu, har kunnað verður um umsóknarfreist, krøv til umsóknina og upplýsingar, ið skulu latast við umsóknini o.tíl.
§ 6. Ein umsókn um menningarkvotu skal sum minstamark hava hesar upplýsingar:
1) Umsóknin skal lýsa í hvørjum øki ella økjum í landinum menningarætlanin verður framd.
2) Umsóknin skal nágreiniliga lýsa eina vinnuliga menningarætlan í ávísum øki ella økjum í landinum, sum menningarkvotan skal nýtast til.
3) Umsóknin skal lýsa, hvørja nøgd av fiskaslagnum ella nøgdir av fiskasløgum søkt verður um og fyri hvat áramál.
4) Umsóknin skal lýsa, hvussu menningarætlanin, ið kvotan skal nýtast til, kann skapa virðisøking, virksemi, arbeiðspláss, førleikamenning og inntøkur í ávísa økinum ella økjunum í landinum.
5) Umsóknin skal lýsa virkisætlan og fíggjarætlan og ymsu tættirnar í menningarætlanini, harundir hvussu kvotan er ætlað at verða nýtt og virðisøkt frá veiði til hagreiðing, virking, sølu, marknað o.a.
6) Metingarnevndin kann seta seg í samband við umsøkjara við umbøn um fleiri upplýsingar, nágreiningar ella annað tilfar enn tað, ið latið er við umsóknini.
Metingarnevndin
§ 7. Viðgerð og tilmæli um at játta menningarkvotu verður gjørt av eini metingarnevnd við serkunnleika. Í metingarnevndini eru 3 limir. Landsstýrismaðurin tilnevnir limir og varalimir.
Stk. 2. Limir og varalimir skulu hava serkunnleika, royndir og innlit í:
1) Økismenning og samfelagsliga og strategiska týdningin av vinnuligari menning í økjum í landinum.
2) Fiskivinnubúskap, nýskapan og virðisøking innan veiði, hagreiðing, virking, sølu, marknaðarføring o.a.
3) Fígging, vinnubúskap, rakstrarætlanir o.a.
Stk. 3. Metingarnevndin skal hava góðar førleikar at meta um verkætlanir við denti á burðardyggar ætlanir, virðisvøkstur, nýskapan, førleikamenning, arbeiðsmøguleikar og inntøkumøguleikar í økjunum.
Stk. 4. Nevndin kann útvega sær aðra serkøna hjálp at meta um ymsar tættir í umsóknum.
Stk. 5. Høvuðsgrundgevingarnar fyri tilmælunum um at játta menningarkvotu verða almannakunngjørdar.
§ 8. Metingarnevndin skal ítøkiliga grunda sína viðgerð og tilmæli um játtan á treytir og metingargrundarlag, ið eru ásett í skjali 1 til hesa kunngerð.
Stk. 2. Tey landafrøðiligu øki, ið viðgerðin hjá metingarnevndini verður grundað á, eru allýst í skjali 2 til hesa kunngerð.
Stk. 3. Ein menningarætlan kann tó fevna um partar av einum øki, har treytirnar eru loknar, ella um fleiri øki ella partar av fleiri landafrøðiligum økjum, ið lúka treytirnar.
§ 9. Fiskimálaráðið tekur endaliga avgerð til innkomnar umsóknir eftir tilmæli frá metingarnevndini.
§ 10. Menningarkvota verður latin til ávísu vinnuligu menningarætlanina við teimum treytum, ið eru við játtanini og kann ikki avhendast.
§ 11. Fiskiskapur av rættindum, útlutað sum menningarkvota sambært hesi kunngerð, kann bert fara fram við fiskiførum undir føroyskum flaggi, og sum, samsvarandi avgerð hjá Fiskimálaráðnum, hava fingið fiskiloyvi frá Vørn.
Stk. 2. Bert persónar og feløg, ið lúka treytirnar í § 5, stk. 1 og §§ 6, 7 og 9 í løgtingslógini kunnu fáa fiskiloyvi.
Stk. 3. Fiskiskip undir føroyskum flaggi kunnu bert byrja fiskiskap í norskum sjógvi, íslendskum sjógvi, russiskum sjógvi, ES sjógvi ella NEAFC skipanarøkinum, um Vørn hevur váttað, at tey eru á lista yvir fiskifør, sum Noreg, Ísland, Russland ella ES hava givið loyvi at fiska í teirra sjóøki, ella eru fráboðað NEAFC at fiska í NEAFC skipanarøkinum.
Gildiskoma
§ 12. Henda kunngerð kemur í gildi dagin eftir, at hon er kunngjørd.
Fiskimálaráðið, 9. mai 2018
Høgni Hoydal (sign.)
landsstýrismaður
/ Andras Kristiansen (sign.)
Skjal 1
Metingarnevndin
Treytir og metingargrundarlag í sambandi við innkomnar umsóknir, § 13.
Í fyrsta umfari skal ein umsókn um menningarkvotu lúka minst eina av treytunum til øki.
1) Hvussu er støðan viðvíkjandi:
a) Avmarkaðari atgongd til sjófeingi,
b) stórum arbeiðsloysi, ella
c) støðugt minkandi fólkatali í tí økinum, har virksemi og verkætlan verða framd, í mun til onnur øki.
Síðani skulu umsóknirnar viðgerast og metast við grundarlagi í sjálvari menningarætlanini við treytum til verkætlan og virksemi.
2) Í hvussu stóran mun stuðlar verkætlanin og virksemið, ið umsóknin fevnir um, undir:
a) Virðisøking,
b) arbeiðsmøguleikar,
c) inntøkumøguleikar,
d) nýskapan og førleikamenning,
e) samfelagsliga menning, og
f) eina burðardygga og varandi gongd í tí økinum, har virksemi og verkætlan verða framd.
3) Heildarmeting. Niðurstøðan av viðgerðini skal byggja á eina heildarmeting av menningarætlanini og verkætlanini grundað á nr. 2.
Viðgerðin og metingin um atgongd til sjófeingi skal grundast á ítøkiligt hagtalsgrundarlag. Tilfarið um atgongd til sjófeingi fevnir um avreiðingarvirði av veiðu í 2016 sett í mun til vinnufeløg og tey øki, har tey eru skrásett. Harnæst fevnir tilfarið eisini um virðisvøksturin, ið framleiðsluvirki í fiskivinnuni á landi høvdu í 2016. Hesi tøl eru somuleiðis skipað í mun til tey øki, har framleiðsluvirkini eru skrásett. Hagtalstilfarið, í sambandi við meting av sjófeingi, eru avreiðarhagtøl frá Vørn og grannskoðaðir roknskapir fyri vinnuvirki.
Meting av arbeiðsloysi og fólkatali byggir á tilfar frá Hagstovu Føroya.
Skjal 2
Økisuppbýti
Høvuðsøki
Landafrøðiliga verða høvuðsøkini, ið viðgerðin í metingarnevndini verður grundað á, hesi:
1) Suðuroy.
2) Sandoy.
3) Streymoy suður.
4) Streymoy norður.
5) Vágoy.
6) Eysturoy.
7) Norðoyggjar.
Um øki 2:
Bygdirnar í Sandoynni, Skúvoy og Stóra Dímun.
Um øki 3:
Nólsoy, Hestur, Koltur, Kirkjubøur, Velbastaður, Syðradalur, Norðradalur, Argir, Tórshavn, Hoyvík, Hvítanes, Sund, Kaldbaksbotnur, Kaldbak, Signabøur, Oyrareingir og Kollafjørður.
Um øki 4:
Øki í Streymoynni, ið ikki er fevnt av øki 3.
Um øki 5:
Bygdirnar í Vágoynni og Mykines.
Øki
Hóast viðgerðin hjá metingarnevndini skal byggja á nevndu høvuðsøki, so kann ein ætlan verða grundað á smærri øki, ið er partur av einum høvuðsøki. Eru treytirnar, sum settar eru til menningarkvotur loknar í minna økinum, sum partur av størra økinum, so kann ein kvota lutast til hetta økið serskilt.
Dømi um serstøk øki, innanhýsis í høvuðsøkinum, kunnu vera øki, ið landafrøðiliga eru avsíðis, hava vánaligt flutningssamband ella víkja frá høvðusøkinum viðvíkjandi atgongd til sjófeingi, broyting í fólkatali og arbeiðsloysi.
Ein menningarkvota kann latast til fleiri høvuðsøki ella øki.


text:
« Back to list
Bókmentatiltak um William Heinesen og skaldskap hansara
[This text is not available in English]
Landsbókasavnið hevur fingið skaldsøguhandritið "Den yderste tid" í varðveitslu, og í hesum sambandi bjóða vit til eitt bókmentatiltak um lív og verk Willam Heinesens. Øll eru vælkomin 23. feb. kl. 17-18.15. Tiltakið er ókeypis.
Skrá:
• Sámal Tróndur Johansen: Vælkomin
• Rigmor Dam: Um hvussu handritið kom Landsbókasavninum í hendi.
• Bergur D. Hansen: Um skaldsøguna og upplestur úr henni.
• Stanley Samuelsen syngur og spælir.
• Bergur Rønne Moberg: Um skaldsøgur og skaldsøguroyndir Williams í 1920’unum og 30’unum.
• Stanley Samuelsen syngur og spælir.
Landsbókasavnið bjóðar drekkamunn. Høvið verður at hyggja at framsýning um lív og verk William Heinesens.